c: text/html

text:
Beubeur
Beubeur nya éta papakéan tina lawon nu dibeulitkeun sababaraha beulit kana cangkéng pikeun mageuhan samping atawa sarung nu keur dipaké supaya ulah morosot.[1] Basa lemesna beulitan.[1]
Sajarah Beubeur[édit | sunting sumber]
Sajarah beubeur nya éta ti taun 300 SM, di mana manusa mimiti nambangan logam mulia.[2] Nalika éta beubeur téh miboga pungsi pikeun pakakas dibandingkeunn fashion item jeung lolobana dipaké ku lalaki.[2] Ku sabab geus didokuméntasikeun pikeun lalaki di mimiti jaman Perunggu.[3] Di dunia barat, beubeur umumna dipaké keur lalaki, iwal awal abad patengahan akhir abad ka-17.[3] Mantua jeung erok atawa blus kombinasi antara taun 1900 jeung 1910.[3] Art Nouveau gesper beubeur kolektor item.[3] Dina periode paruh kadua abad ka-19 nepi ka Perang Dunia kahiji, beubeur nya éta bagian dekoratif sarta utilitarian saragam, hususna di kalangan perwira.[3] Dina Angkatan Dalam bersenjata Prusia, Tsar Rusia, jeung nagara-nagara Éropa Timur, hal éta biasa pikeun pejabat pikeun maké kalayan ketat, beubeur lébarna disakuliling cangkéng, di luareun saragam.[3] Mimiti beubeur ngeuyeuban di dunia mode nya éta mimitina abad patengahan éta gé fashion item pikeun lalaki.[2] Beubeur mimitina icikibung dina fashion awéwé dwanita pada éra peperangan di patengahan abad ka-19, di mana awéwé mimiti maké saragam militer.[2] Di Éropa jeung Amérika, beubeur téh dipakéna di beulah tengahna cangkéng.[2] Sedengkeun para prajurit jeung patugas administratif, beubeur anu dipakéna saeutik di handapeun cangkéng.[3] Satuluyna beubeur téh jadi ngalogoran dipakéna dibeulah pinggung dipercaya aya panagaruh para hippies jeung jadi trén dina éra 70-an.[2] Kitu ogé aya variasi buckle ekle.[2] ktik anu ngajadikeun beubeur pikeun salah sahiji must-have-item pikeun awéwé.[2] Lain ngan bahanan anu tina kulit, beubeur terus mekar nepi ka tina bentuk, ukuran, jeung makéna bahan saperti lawon, ranté logam, tali ipis, nepi ka bentuk beubeur saperti korsét. [2]
Beubeur jaman Kiwari[édit | sunting sumber]
Abad ka-19 beubeur ngeuyeuban dunia fashion item anu nyirikeun maskulinitas.[2] Ngan ayeuna mah beubeur téh jadi produk mode linta gender jeung mangrupa salah sahiji must-have-item hususna awéwé.[2] Beubeur dipakéna dina handapeun dada saperti obi, aya ogé anu dina cangkéng.[2] Trén 2011, beubeur henteu gedé saperti ikat jiga dina taun 2010, tapi dina trén taun ieu leuwih ipis jeung leiwih panjang.[2] Sedengkeun di DKNY, beubeur jdi diménsi anu ngeuyeuban monokromatik.[2] Anapon di label highstreet Topshop jeung J.Crew, beubeur ipis dina pelet méré mamanis anu aya chic anu bisa katingalina kasual.[2] Phoebe Roberts, éditor situs vogue.co.uk ngébréhkeun yén beubeur anu tina kulit miboga ukuran anu ipis mangrupa must-have-item pikeun taun 2011.[2]

robotstxt: allowed

filter: keep


text:
Upaya Kepala Desa dalam Mewujudkan Kemandirian Desa
Berikut ini adalah naskah pidato Kepala Desa Ciburial pada acara “Pasanggiri Biantara Sunda” se-Kabupaten Bandung dalam rangka memeriahkan HUT Kabupaten Bandung ke-370.
Naskah pidato berbahasa Sunda ini disampaikan Kepala Desa Ciburial pada “Pasanggiri Biantara Sunda” se-Kabupaten Bandung yang diselenggarakan pada tanggal 14 April 2011.
Naskah pidato ini berjudul “TAREKAH PUPUHU DESA DINA NGAWANGUN DESA PIKEUN NGAWUJUDKEUN DESA MANDIRI”
TAREKAH PUPUHU DESA DINA NGAWANGUN DESA
PIKEUN NGAWUJUDKEUN DESA MANDIRI
Assalamu’alaikum Wr Wb
Hadirin anu sami-sami linggih,
Kersaning Gusti Nu Maha Suci, urang sadayana tiasa patepung lawung, paamprok jonghok dina ieu acara. Mugi ieu acara téh lungsur langsar kalayan kahontal sagala anu dipimaksad. Amin.
Ngadegna sim kuring dina danget ieu payuneun parasepuh miwah paratamu anu sami rawuh, taya sanes seja ngiring jabung tumalampung sabda kumapalang.
Kitu oge bari jeung digedeng ku kendang gede pakauman, dag-gig-dug rasaning ati, rumasa sim kuring mah taya kabisa, sanggem paripaos téa mah étang étang lauk buruk milu mijah. Boa catur gé nu tanpa bukur, ngalantur teu puguh alang ujurna taya pulunganeunana.
Nanging sanaos suwung ku pangaweruh suda ku pangabisa, sim kuring baris nyobi ngaguar judul ieu biantara anu unina “ TAREKAH PUPUHU DESA DINA NGAWANGUN DESA PIKEUN NGAWUJUDKEUN DESA MANDIRI”.
Hadirin nu dipihormat,
Ngawangun désa pikeun jadi désa mandiri memang teu gampang; aya sawatara tarekah penting anu perlu dikembangkeun dina ngarojong kaberhasilan ngawujudkeun kamandirian desa.
Tarekah-tarekah dimaksud, (3 tarekah), nyaeta:
Kahiji, ayana partisipasi aktip ti warga masyarakat anu baris jadi modal sosial. (Nga-aplikasi nila-nilai budaya lokal, khususna budaya Sunda nyaeta prinsip sabilulungan)
Kaarifan nilai-nilai budaya lokal dina aspek kagotongroyongan tur ka-swadayaan patut didayagunakeun, dimumule, tur di kembangkeun. Kanggo naon?
Supaya jadi potensi anu epektip dina ngalaksanakeun pemberdayaan masyarakat.
Sumanget gotong-royong anu ngagambarkeun kerbersamaan warga, némbongkeun rasa memiliki (tanggung jawab) dina raraga dina ngahontal kamandirian désa.
Partisipasi masarakat mangrupa hiji pakakas ampuh pikeun nga-mobilisasi sumber daya tur potensi lokal, nga-organisasi sarta muka tanaga, kaarifan, sarta kreativitas masarakat. Partisipasi masarakat ogé mantuan usaha identifikasi kaperluan masarakat, sarta mantuan ngatur aktivitas pangwangunan ambéh sanggup nyumponan kaperluan anu diperlukeun.
Dina konteks kaberlanjutan ti tahapan désa mandiri, partisipasi masarakat tiasa katinggal dina miara sarta ngembangkeun bantosan (stimulan) ti pamaréntah. Minangka ilustrasi, pangwangunan MCK di desa mandiri sehat. Partisipasi warga tiasa katinggal dina prosés panambahan volume MCK anu dibikeun pamaréntah ngaliwatan panyadiaan tanaga, panyadiaan konsumsi, sarta ngarawat MCK anu geus dibikeun ngaliwatan dana stimulan pamaréntah.
Hadirin nu dipihormat,
Partisipasi masarakat dina prosés ngawujudkeun desa mandiri, hartosna ngarobah paradigma pangwangunan désa, anu sawatara waktu kapengker mosisikan masarakat salaku objek, sarta kurang kalibet dina parumusan masalah sarta penyusunan kawijakan jadi bagian ti jejer anu ngabogaan peran dinapangwangunan.
Partisipasi ogé méré pamahaman ka masarakat désa kana tujuan anu rék dihontal, ku kituna mecenghulkeun kasadaran kana pentingna program anu dilaksanakeun. Dina tataran leuwih laér, partisipasi mangrupa léngkah mimiti guna ngarobah budaya anu salila ieu jadi bagian ti akar pasualan tinggaleunna désa.
Partisipasi warga sacara henteu langsung mangrupa refleksi tingkat kapercayaan (trust) di masarakat. Nginjeum terminologi Francis Fukuyama dina The Social Virtues And The Creation of Prosperity, tingkat kapercayaan mangrupa salah sahiji aspék penting dina nyorong prosés kamajuan hiji bangsa.
Kadua, Kapamingpinan sarta Inovasi Aparatur Desa, nyaéta Pupuhu Desa (kepala Desa), anggota BPD, sarta inohong masarakat di jerona. Kapamingpinan anu epektip baris sanggup ngusikkeun partisipasi warga sacara maksimal, henteu ngan dina tataran kepatuhan, tapi leuwih ti éta ngabalukarkeun kasadaran warga kana prosés nuju désa mandiri. Di sagigireun eta, tinangtu, ngamaksimalkeun potensi sumber daya anu aya, boh sumber daya alam (SDA)-na boh SDM-na.
Inovasi diperlukeun dina raraga nyiptakeun program atawa ngembangkeun program anu geus kalaksana. Nginget tacan kabéh masarakat désa sanggup berkreasi nyiptakeun inovasi, diperlukeun pupuhu desa minangka pamicu sakaligus motor inovasi kasebut.
Hadirin nu dipihormat,
Henteu éléh penting peran pupuhu desa minangka mediator dina néangan sumber-sumber waragad (dana) dina raraga ngembangkeun desa mandiri. Forum sepertos musyawarah rencana pangwangunan (musrenbang) désa nepi ka tingkat kabupatén, jadi wadah anu epektip pikeun usaha nyukseskeun program ngawujudkeun désa mandiri.
Katilu, Pangwangunan sarta Pangembangan Infrastuktur Kalembagaan anu saluyu jeung dimensi kamandirian anu rék dihontal, samisal koperasi, kelompok (jumplukan) tani, lumbung désa, forum desa sehat, kader Desa Sehat, sarta kelompok masyarakat penggerak pariwisata (kompepar).
Kelembagaan kasebut boga fungsi minangka wadah parencanaan program, nu ngokolakeun sarta ngadistribusi informasi, ngawangun kasadaran masarakat désa, ngaronjatkeun kualitas SDM, wadah curah pamadegan sarta pikir antarwarga, sarta ngalancarkeun prosés nuju désa mandiri.
Dina konteks désa mandiri ékonomi, contona, koperasi sanggup merankeun diri minangka panyadia modal, panyadia sarana prasarana nu ngarojong usaha warga, sarta minangka sokoguru ékonomi désa.
Forum desa sehat dina konteks désa mandiri sehat, miboga peran minangka wadah pikeun nyosialisasikeun informasi wanda kaséhatan ka kader kaséhatan, méré bimbingan kaparigelan ka kader desa sehat, sarta wadah rembuk warga ngeunaan pasualan kaséhatan désa anu perlu diantisipasi. Kitu ogé lembaga-lembaga séjénna dina prosés nuju désa mandiri.
Mung sakitu anu kapihatur, sateuacan amit mungkur nyuhunkeun dihapunten boh bilih aya kalepatan sareng kakirangan, bobot pangayon timang taraju aya di para ibu, jembar hampura anu diteda aya di para bapa, titi surti sarta ngarti aya di dewan juri.
Bandung, 14 April 2011
Kepala Desa Ciburial,
IMAM SOETANTO, S.E.
KLIK DISINI untuk mendownloadnya.
Short URL: http://ciburial.desa.id/?p=555


text:
Home » Doel Sumbang » Koleksi D » Pop Sunda » Chord dan Lirik Nonggeng - Doel Sumbang
Chord dan Lirik Nonggeng - Doel Sumbang
Written By Ryan Rohidin on 19 May 2013 | 5:18 PM
Gm D
Boga kabogoh sekertaris geulis, tilu bulan ngalegleg direktur.
D Gm
Boga kabogoh karyawati geulis, tilu bulan ngalegleg menejer.
Cm D Gm
Tah kitu lamun hirup mabok dunya.
Gm D
Boga kabogoh pramugari geulis, tilu bulan ngalegleg pilot.
D Gm
Boga kabogoh mahasiswi geulis, tilu bulan ngalegleg rektor.
Cm D Gm
Tah kitu lamun hirup mabok dunya.
Gm D
Boga kabogoh biduan geulis, tilu bulan ngalegleg produser.
D Gm
Boga kabogoh parawat geulis, tilu bulan ngalegleg dokter.
Cm D Gm
Tah kitu lamun hirup mabok dunya..
Cm Gm
cinta yang kuat, cinta yang hebat..
D D Gm
dikoroyok kuharta mah dikoroyok kubanda mah cinta teh nonggeng..
Cm Gm D D
cinta yang kuat, cinta yang hebat.. dibibita kutahta mah dibibita Bb A Gm
kupangkat mah cinta teh nonggeng..
Cm Gm D Gm Cm Gm D# D Gm
cinta nu sajati, dimana anjeun.. cinta nu sajati, kamana anjeun..


text:
Kromatofor
Kromatofor nyaéta sél nu ngandung pigmén sarta mantulkeun cahya nu aya dina organismeu ampibi, lauk, réptil, krustaséa, jeung sefalopoda. Sél ieu pisan anu biasana ngahasilkeun kelir kulit jeung panon dina sato getih tiis. Kromatofor sawawa digolongkeun kana sababaraha subkelas dumasar kelirna: santofor (konéng), éritrofor (beureum), iridofor (mantul), leukofor (bodas), mélanofor (hideung/coklat), jeung sianofor (biru). Ieu istilah ogé bisa nujul ka vesikel baktéri fotosintétik anu warnaan.
Sababaraha spésiés sato bisa robah warna gancang pisan maké mékanismeu mindahkeun pigmén jeung ngarobah pantulan pelat dina kromatofor. Cara ieu, mindeng disebut hiji tipeu kamuflaseu, diistilahkeun parobahan warna fisiologis. Cephalopoda kawas gurita boga organ kromatofor kompléks anu disetir ku otot, sedengkeun vertebrata kawas londok mah ku sinyal sél. Ieu sinyal bisa mangrupa hormon atawa neurotransmiter nu bisa diinisiasi ku parobahan mood, suhu, setrés, sarta parobahan lingkungan.
Teu kawas sato getih-tiis, mamalia jeung manuk ngan boga sakelas tipeu sél kawas kromatofor: nyaéta mélanosit. Sasaruaan mélanosit nu aya di sato getih-tiis, mélanofor, diulik ku para élmuwan pikeun neuleuman kasakit manusa sarta dipaké alat pikeun nalungtik ubar.
Baktéri[édit | sunting sumber]
Kromatofor ogé aya dina mémbran baktéri fototrof, dipaké utamana pikeun fotosintésis sabab ngandung pigmén baktérioklorofil jeung karoténoid[1].
Rujukan[édit | sunting sumber]
- Chromatophore, Wikipédia basa Inggris (26 Juni 2008).
- ↑ Salton MR. Bacterial membrane proteins. Microbiol Sci. 1987; 4:100-5. PMID 3153178


text:
Sakilas cutatan rasa katineungna urang sunda di pangumbaraan anu hoyong ngamumule budaya karuhun ulah leungit dugi ka incu-buyut Jeung impian jadi inohong dinagri luar...
Selasa, 26 April 2011
WATAK BUDAYA SUNDA
Sunda mangrupa kabudayaan masarakat anu cicing di wewengkon kulon pulo Jawa tapi kalayan leumpangna wayah geus sumebar ka sagala rupa penjuru dunya. Minangka hiji suku, bangsa Sunda mangrupa cikal bakal nangtungna peradaban di Nusantara, di mimitian kalayan nangtungna karajaan pangkolotna di Indonésia, nyaéta Karajaan Salakanagara sarta Tarumanegara. Komo nurutkeun Stephen Openheimer dina bukuna dijudulan Sundaland, Tatar Sunda/ Paparan Sunda (Sundaland) mangrupa puseur peradaban di dunya. Saprak ti mimiti nepi ka kiwari, budaya Sunda kabentuk minangka hiji budaya luhur di Indonésia. Tapi, modernisasi sarta asupna budaya luar laun laun mengikis keluhuran budaya Sunda, anu nyieun etos sarta watek manusa Sunda.
Harti kecap Sunda pohara luhur, nyaéta cahya, cemerlang, bodas, atawa bersih. Harti kecap Sunda éta henteu ngan dipidangkeun dina penampilan, tapi ogé didalami dina haté. Alatan éta, urang Sunda anu 'nyunda' perlu ngabogaan haté anu luhur ogé. Éta pisan anu perlu dipahaman lamun mitresna, sakaligus reueus ka budaya Sunda anu dipibogana.
Saban bangsa ngabogaan etos, kultur, sarta budaya anu béda. Tapi teu pisan-pisan heran lamun aya bangsa anu boga hasrat menanamkan etos budayana ka bangsa séjén. Alatan beranggapan, yén etos sarta kultur budaya ngabogaan kaleuwihan. Kecenderungan ieu kasampak dina etos sarta kultur budaya bangsa urang, alatan dina sawatara dékadeu geus kahébos ku budaya bangsa séjén. Arus modernisasi menggempur budaya nasional anu jadi jati diri bangsa. Budaya nasional kiwari kasampak pohara kuna, komo aya generasi ngora anu éra diajarna. Pangabisa ngawasa kasenian tradisional dianggap teu méré mangpaat. Rasa bangsa beuki terkikis, alatan budaya bangsa séjén leuwih kasampak menyilaukan. Kaayaan memprihatinkan ieu ogé lumangsung dina budaya Sunda, ku kituna urang Sunda kaleungitan jati dirina.
Pikeun nyanghareupan keterpurukan kabudayaan Sunda, aya alusna urang ngaléngkah ka tukang tiheula. Diajar, sarta ngumpulkeun keusik mutiara anu ambacak salila ieu. Loba petuah bijak sarta hasanah kedalan nini moyang jadi berkarat, alatan henteu kungsi tersentuh nu bogana. Hal ieu disebabkan kahoréam pikeun diajar kalayan seksama, komo maranéhanana beranggapan tinggaleun jaman. Lamun dipelajari, sabenerna pancaran étika moral Sunda ngabogaan hasanah hikmah anu rongkah. Hal éta terproyeksikan liwat talarina. Alatan éta, marilah urang kenali balik, sarta menguak sawatara butir titilar nini moyang Sunda anu ampir.
Aya sawatara etos atawa watek dina budaya Sunda ngeunaan hiji jalan nuju keutamaan hirup. Sajaba ti éta, etos sarta watek Sunda ogé bisa jadi bekel kasalametan dina ngambah kahirupan di dunya ieu. Etos sarta watek Sunda éta aya lima, nyaéta cageur, bageur, bener, singer, sarta pinter anu geus lahir kira-kira jaman Salakanagara sarta Tarumanagara. Aya wangun séjén kedalan sasipuh Sunda anu lahir dina abad kasebut. Lima kecap éta diyakini sanggup nyanghareupan keterpurukan alatan pangjajahan dina jaman éta. Coba urang resapi pelita kahirupan liwat lima kecap éta. Kabéh ieu minangka dasar utama urang Sunda anu hirupna kudu 'nyunda', kaasup para pamingpin bangsa.
Cara meresapinya kalayan nyurtian hartina. Cageur, nyaéta kudu cageur jasmani sarta rohani, cageur mikir, cageur boga pamadegan, cageur lahir sarta batin, cageur moral, cageur migawé sarta bertindak, cageur berprasangka atawa menjauhkan sipat suudzonisme. Bageur nyaéta boh haté, nyaah ka sasama, loba méré pamadegan sarta kaidah moril terpuji atawa materi, henteu pelit, henteu émosional, boh haté, penolong sarta ikhlas ngajalankeun sarta mengamalkan, lain ngan dibaca boh diucapkan waé. Bener nyaéta henteu bohong, henteu asal-asalan dina mengerjakan pancén pakasaban, amanat, lempeng ngajalankeun ageman, bener dina mingpin, berdagang, henteu memalsu atawa ngurangan timbangan, sarta henteu ngarusak alam. Singer, nyaéta pinuh mawas diri lain was-was, mengerti dina saban pancén, mendahulukan batur saméméh pribadi, pandai ngahargaan pamadegan anu séjén, pinuh kaasih nyaah, henteu gancang ambek lamun dikritik tapi diresapi harti esensinya. Pinter, nyaéta pandai élmu dunya sarta ahérat, mengerti élmu ageman nepi ka ka dasarna, lega hontalan élmu dunya sarta ahérat cacak béda kayakinan, pandai menyesuaikan diri jeung sasama, pandai mengemukakan sarta membereskan masalah pelik kalayan wijaksana, sarta henteu ngarasa singer sorangan bari menyudutkan batur.
Asal: Bapa Eman Sulaeman, Yayasan Hanjuang Bodas, Bogor.


text:
Réaksi organik
Réaksi organik hartina réaksi kimia sanyawa organik, bentuk dasarna, di antarana réaksi adisi, réaksi éliminasi, réaksi substitusi, réaksi périsiklik, réaksi tata ulang, jeung réaksi rédoks. Dina sintésis organik, réaksi organik dipaké pikeun nyieun molekul organik anyar. Réaksi organik pangkunana nyaéta dina rupa durukan suluh organik jeung panyabunan lemak nalika nyieun sabun. Kimia organik modéren dimimitian ku sintésis Wöhler taun 1828.
Dina sajarah Hadiah Nobel widang Kimia, nu kungsi dileler téh di antarana papanggihan réaksi organik husus kayaning réaksi Grignard taun 1912, réaksi Diels-Alder taun 1950, réaksi Wittig taun 1979, jeung métatésis oléfin taun 2005.
Kimia organik boga kabiasaan anu kuat pikeun méré ngaran ka hiji réaksi dumasar nu manggihanana, misalna tata ulang Claisen (1912) jeung réaksi Bingel (1993). Mun ngaranna hésé kusabab panjang teuing (misalna réaksi Corey-House-Posner-Whitesides), mangka sok diringkes maké réduksi CBS. Jumlah réaksi nu nyebutkeun sacara langsung prosés aktualna mah teu loba, misalna baé réaksi éna atawa réaksi aldol.
Réaksi organik bisa ogé ditilik tina tipeu réagen organikna, nu lolobana anorganik, nu dipikabutuh dina transformasi anu husus. Tipeu-tipeu anu utama di antarana agén pangoksidasi (misalna osmium tétroksida), agén pangréduksi (misalna litium aluminium hidrida), basa (misalna litium diisopropilamida), jeung asam (misalna asam sulpat).
Daptar eusi
Réaksi organi dumasar gugus fungsi[édit | sunting sumber]
Réaksi organik bisa digolongkeun dumasar tipeu gugus fungsi nu aub dina réaksi salaku réaktan atawa salaku hasilna. Pikeun conto, dina tata ulang Fries, réaktanna téh éster, sedengkeun hasilna mangrupa alkohol.
Ringkesan gugus fungsi katut préparasi jeung réaktivitasna ditémbongkeun di handap ieu:
- Asil halida: préparasi - réaksi
- Aldehida: préparasi - réaksi
- Asiloin: préparasi - réaksi
- Alkana: préparasi - réaksi
- Alkéna: préparasi - réaksi
- Alkuna: préparasi - réaksi
- Alkil halida: préparasi - réaksi
- Alkohol: préparasi - réaksi
- Sanyawa aréna: préparasi - réaksi
- Azida: préparasi - réaksi
- Aziridina: préparasi - réaksi
- Amida: préparasi - réaksi
- Amina: préparasi - réaksi
- Asam karboksilat: préparasi - réaksi
- Siklopropana: préparasi - réaksi
- Diol: préparasi - réaksi
- Éster: préparasi - réaksi
- Éter préparasi - réaksi
- Époksida: préparasi - réaksi
- Haloketon: préparasi - réaksi
- Imina: préparasi - réaksi
- Isosianat: préparasi - réaksi
- Keton: préparasi - réaksi
- Laktam: préparasi - réaksi
- Nitril: préparasi - réaksi
- Fénol: préparasi - réaksi
Klasifikasi réaksi organik lianna[édit | sunting sumber]
Réaksi organik bisa ogé digolongkeun dumasar tipeu beungkeut ka karbon patali jeung unsur anu aubna, misalna dina kimia organosilikon, kimia organosulfur, kimia organopospor, jeung kimia organofluorin.
Dina kimia hétérosiklik, réaksi organik digolongkeun dumasar tipeu hétérosikel nu dihasilkeun.
Baca ogé[édit | sunting sumber]
- Daptar réaksi organik
- Réaksi kimia lianna: réaksi anorganik, réaksi biokimia, réaksi organologam, réaksi polimérisasi.


text:
Sentul
Sentul atawa kacapi nyaéta ngaran sarupaning buah jeung tangkal anu ngahasilkeunana. Ngaran-ngaran séjénna nyaéta kechapi (Malaysia), sentol, santol atawa wild mangosteen (basa Inggris), santor (Fil.) sarta lian-lianna. Ngaran ilmiahna nyaéta Sandoricum koetjape (Burm.f.) Merr.
Gambaran[édit | sunting sumber]
Tangkal sentul mangrupa tangkal anu leubeut sarta badag, bisa ngahontal luhur 30 m, sanajan ilaharna di pakarangan ngan ngahontal kira-kira 20-an méter. Tangkalna bisa ngahontal diaméter 90 cm, geutahan kawas susu.
Daun majemuk sulang-seling, gagangan nepi ka 18 cm, mirupa sirip, boga anak daun tilu, bentukna jorong nepi ka bunder endog, 6-26 × 3-16 cm; ngabuleud atawa rada seukeut dina puhu, nyeukeutan dina tungtung; héjo ngagurilap di palebah luhur, héjo kusem di handapna. Anak daun tungtung gagangna panjang, jauh leuwih panjang batan gagang anak daun gigireun / sabeulahna.
Kembang dina malai dina kélék daun, rambutan, ngagantung, nepi ka 25 cm. Kembangna boga bagapurusa dua, miboga gagang nu pondok; makuta 5 lambar, konéng héjo, lanset sungsang, 6-8 mm; samar-samar kaangseu seungit.
Buahna buleud rada gepéng, 5-6 cm, konéng atawa semu beureum lamun masak, aya buluan lemes kawas buludru. Daging buah bagian luar kandel sarta teuas, ngahiji jeung kulit, semu beureum, rada haseum; daging buah bagian jero beyé sarta caian, némpél dina siki, bodas, haseum nepi ka amis. Siki 2-5 jumlahna, badag, buleud endog rada gepéng, coklat semu beureum hérang; siki boga warna beureum.
Sumebarna sarta hasilna[édit | sunting sumber]
Sentul dianggap asalna ti Indocina sarta Semenanjung Malaya. Mangabad-abad katukang, tuwuhan ieu dibawa sarta diasupkeun ka India, Indonésia (Bornéo, Maluku), Mauritius, sarta Filipina, di mana pepelakan buah ieu saterusna jadi populér, dipelak dimana-mana sarta ngalaman budidaya.
Tangkal ieu dipelak utamana alatan diharepkeun buahna, anu rasana amis atawa rada haseum. Kulit buahna anu dagingan kandel mindeng didahar dina kaayaan atah atawa diasakan leuwih tiheula, dijadikeun manisan atawa marmalade.
Kai sentul boga kualitas jadi bahan konstruksi imah, bahan pakakas, karajinan, gampang dipigawé sarta gampang dipulas.
Sagala bagian tina tangkal sentul ngabogaan hasiat ubar. Kuluban daunna dipaké minangka panurun panastiris. Bubuk kulit tangkalna pikeun ngubaran panyakit cacing geulang. Akarna pikeun ubar kembung, nyeri beuteung sarta diaré; sarta pikeun nguatkeun awak wanoja sanggeus ngababarkeun.
Sentul aya dua macem, nyaéta sentul kalawan daun kolot saméméh gugur boga warna konéng sarta sentul anu boga warna beureum. Baheula, dua variétas ieu dianggap spésiés anu béda (Sandoricum indicum daunna konéng sarta S. nervosum daunna beureum).
Bahan Bacaan[édit | sunting sumber]
- Rasadah, M. A. et al (2004). Anti-inflammatory agents from Sandoricum koetjape Merr. Phytomedicine. 11:2 261-3.
- Steenis, CGGJ van. 1981. Flora, pikeun sakola di Indonésia. Pradnya Paramita, Jakarta.
- Verheij, E.W.M. sarta R.E. Coronel (eds.). 1997. Asal Daya Nabati Asia Tenggara 2: Buah-buahan anu bisa dimakan. PROSEA – Gramedia. Jakarta. ISBN 979-511-672-2.


text:
Sambel
Sambel mangrupakeun deungeun/réncang sangu tradisional masarakat Malayu (kayaning di Indonésia, Malaysia, Singapura) dina wujud kawas saos anu eusina salawasna maké céngék atawa cabé, sahingga rasana condong kana lada. Bentuk saos ieu dihasilkeun tina cara nyieunna, nyaéta ku jalan diréndos dina coét, maké mutu.
Rupa-rupa sambel[édit | sunting sumber]
Gumantung kana bahan jeung cara nyieunna, nya sambel téh aya sababaraha rupa. Di masarakat Sunda, aya sababaraha rupa sambel, di antarana
- sambel goang: bahanna ukur céngék, uyah, jeung surawung, diréndos terus digalokeun kana sangu atawa dicoél ku kacang panjang atah (kumaha karesep), atawa uyah, kécap, minyak jalantah, cabé beureum jeung bawang bodas diréndos tong lembut teuing.
- sambel oncom: oncom (beunang meuleum), céngék, beuleum bawang beureum, uyah, gula, cikur (lamun resep), jeung tomat dihijikeun terus diréndos, dicaian saeutik, terus digoréng sakeudeung (teu digoreng oge teu nanaon, kumaha karesep), lalabna cukup ku seupan daun sampeu/gedang, peuteuy, jéngkol jrrd.
- sambel tarasi: tarasi, gula, uyah (saeutik), céngék, tomat, bawang beureum; sakabeh bahan digoréng heula iwal gula jeung uyah, sanggeus kira-kira asak terus diréndos dihijikeun sakabéh bahan dina coét, saterusna digoréng sakeudeung. Lalabna bisa seupan daun sampeu atawa lalab atah oge bisa (takokak, jrrd.)
- sambel muncang: muncang nu kolot (dibeuleum heula), céngék, uyah, gula; muncang beunang meuleum dihijikeun jeung bungbu nu séjénna terus diréndos dina coét (caian saeutik) ; lalabna jéngkol ngora jrrd.
- sambel jahé: jahé, uyah, gula, céngék; jahé diteukteukan laleutik terus diréndos dihijikeun jeung bungbu nu lianna, sanggeus réngsé kécapan sacukupna (lamun resep) terus galokeun jeung lauk beunang meuleum.
- sambel buah: buah manggah ngora diparud (sikina mah piceun baé), lajeng cabé beureum, tarasi, céngék, gula, uyah beureum diréndos, saparantosna campurkeun jeung parudan manggah téa, aduk nepi ka rata, biasana baturna jeung beuleum lauk.
- sambel kécap: céngék diréndos terus dikécapan.
- sambel kacang: suuk beunang ngagoréng diréndos jeung uyah, gula beureum, bawang bodas, cikur, jeung céngék.
- sambel picung: picung kelewek (picung sok dikubur heula dina taneuh), uyah, gula, céngék (kahade kudu rada ati-ati bisi picungna aya racunan, mun bisa mah diléob heula ku cai haneut).
- sambel goréng: bawang bombay disiksik lajeng digoréng nepi ka konéng, tambahkeun céngék jeung bawang bodas beunang ngaréndos, gula bodas, kécap asin, jeung udang ebi (beunang ngeueum ku cai panas) nepi ka seungit.
- sambel tomat:
- sambel cibiuk: aya dua rupa, sambel beureum jeung sambel héjo. Sambel beureum dijieun tina tomat beureum, cabé beureum, surawung, gula, uyah, bawang bodas, bawang beureum, jeung cikur, sedengkeun sambel héjo maké tomat jeung cabé héjo. Ieu sambel diréndosna tara nepi ka lembut, sapuratina asal nyampur.
Rujukan[édit | sunting sumber]
- Paguneman Kusnét di milis urangsunda@yahoogroups.com
- Komunitas Srimanganti. 2004. Énsiklopédi Alit Garut. Dinas Pendidikan Kab. Garut, Garut.


text:
Logam
Dina paélmuan kimia, hiji logam (basa Yunani: Metallon) [1] nya éta salasahiji unsure kimia anu siap diwangun ion (kation) sarta ngabogaan beungkeutan logan. Jeung ogé disebut yén mirip jeung kation di mega elektron. Metal nya éta alasahiji ti tilu kelompok unsure anu dibedakeun ku sifat ionisasi jeung beungkeutan, babarengan jeung metalloid jeung nonlogam.[2] Dina tabel periodik, garis diagonal digambar ku boron (B) ka polonium (Po) ngabedakeun logam jeung nonlogam. Unsur dina garis ieu nya éta metalloid, sakapeung disebut semi-logam; unsur di kénca handap nya éta logam; unsure ka katuhu luhur nya éta nonlogam.
Nonlogam leuwih loba aya di alam tibatan logam, namung logam aya loba di tabel periodik. Sababaraha loga anu kasohor nya éta alumunium, tembaga, emas, beusi, timah, pérak, titanium, uranium, jeung zink. Alotrop logam sok ngagurilap, biye, jeung konduktor nu hade, iwal ti éta nonlogam biasana rapuh (keur nonlogam padet), teu ngagurilap, jeung insulator.
Dina widang astronomi, istilah logam sok dipaké keur nyebutkeun sakabéh unsure nu leuwih beurat tibatan helium.
Daptar eusi
Sifat-sifat logam[édit | sunting sumber]
Sifat kimia[édit | sunting sumber]
Logam biasana sok ngawentuk kation kalawan ngaleungitkeun elektronna, salajengna ngareraksi jeung oksigen di awing-awang ngawbentuk oksida basa. Contona:
- 4 Na + O2 → 2 Na2O (natrium oksida)
- 2 Ca + O2 → 2 CaO (kalsium oksida)
- 4 Al + 3 O2 → 2 Al2O3 (aluminium oksida)
Logam-logam transisi saperti beusi, tembaga, seng, jeung nikel, ngabutuhkeun waktu nu lila keur kaoksidasi. Nu séjénna, saperti palladium, platinum jeung emas, teu ngareaksi jeung hawa. Sababaraha logam saperti alumunium, magnesium, sababaraha macem baja, jeung titanium ngabogaan saperti portal di bagéan luarna, nepi ka teu bisa diasupan ku molekul oksigen.
Proses ngecét, anodisasi, plating dina logam biasana mangrupa léngkah-léngkah panghadéna keur nyegah korosi.
Sifat fisika[édit | sunting sumber]
Logam dina umumna ngabogaan angka anu luhur dina konduktivitas listrik. Konduktivitas dina termal, sifat luster jeung massa jenis logam. Logam anu ngabogaan massa, tingkat kaheurasan, jeung titik lebur anu rendah (contona logam alkali jeung logam alkali taneuh) biasana sifatna reaktif pisan. Jumlah elektron bebas nu luhur di sagala bentuk logam padet nyababkeun logam teu kungsi katingali transparan.
Mayoritas logam ngabogaan masa jenis nu leuwih luhur tibatan nonlogam. Sanajan kitu, viariasi massa jenis ieu bebedana kacida badagna, mimiti ti litium salaku logam nu massa jenis pangleutikna nepi ka osmium kalawan logam nu massa jenisna pangbadagna.
Paduan logam[édit | sunting sumber]
Paduan logam mangrupa proses nyampurkeun dua jenis logam atawa leuwih keur meunangkeun sifat fisik, mekanik, listrik jeung visual nu leuwih hadé. Conto paduan logam nu populer nya éta baja tahan karat anu mangrupa capuran ti beusi (Fe) jeung Krom (Cr)
Pamakéan Logam[édit | sunting sumber]
Umumna, logam boga mangpaat keur manusa, sabab pamakéanna di widang industri, tatanén, jeung kedokteran. [3] Contona, merkuri nu digunakeun dina proses klor alkali. [3] Proses klor alkali mangrupa proses elektolisis nu boga peran penting dina industri manufaktur jeung ngamurnikeun zat kimia. [3] Sababaraha zat kimia nu bisa dimeunangkeun kalawan proses elektrolisasi nya éta natrium, kalsium, magnesium, alumunium, tembaga, séng, pérak, hidrogén, klor, fluor, natrium hidroksida, kalium bikromat, jeung kalium permanganat. [3] Proses elektrolisis larutan natrium klorida éta mangrupa proses klor-alkali.
Elektrolisis larutan NaCl ngahasilkeun natrium hidroksida di katode (kutub positif) jeung gas klor di anode (kutub negatif).[3] di widang industri angkasa luar jeung profesi kedokteran dibutuhkeun bahan nu kuat, tahan karat, jeung sifatna noniritin, saperti aloi titanium.[3] Sabagéan jinis logam mangrupa unsur penting sabab dibutuhkeun dina sababaraha fungsi biokimiawi.[3] Di zaman baheula, logam nu tangtu, saperti tembaga, beusi, jeung timah digunakeun keur nyieun pakakas, alat mesin, jeung sanjata. [3]
Logam mulia[édit | sunting sumber]
Sacara umum logam mulia artina logam-logam kaasup paduanna nu biasa dijadikeun perhiasan, antarana emas, pérak, tembaga jeung platina. Logam-logam éta ngabogaan warna nu alus, tahan karat, lunak sarta jumlahna saeutik di alam. Emas jeung pérak ngabogaan sifat panghanteu listrik anu hadé nepi ka loba dipaké keur ngalapis konektor-konektor di alat éléktronik.
Logam berat[édit | sunting sumber]
Logam beurat (heavy metal) nya éta logam kalawan massa jinis lima atawa leuwih, kalawan nomor atom 22 nepi ka 92. Logam beurat disawang bahaya keur kaséhatan lamun kaakumulasi sacara kaleuleuwihi di jero awak. Sababaraha diantarana boga sifat ngabangkitkeun kanker (karsinogen). Kitu ogé jeung bahan pangan nu ngabogaan kadar logam beurat nu luhur disawang teu layak konsumsi.
Kasus-kasus pencemaran lingkungan nyababkeun loba bahan pangan nu aya logam beuratna. Kasus nu populer nya éta sindrom minamata, sabab akibat akumulasi raksa (Hg) di jero lauk konsumsi.
Di Indonesia, kungsi dilaporkeun yén lauk di Teluk Jakarta ogé aya raksa nu luhur. Udang ti tambak Sidoarjo kungsi ditolak importir ti Jepang sabab diniléy ngabogaan kadmium (Cd) jeung timbal (Pb)nu ngaleuwihan wates. Disawang logam-logam ieu mangrupa dampak piceunan limbah industri sagigireunna. Kakao ti Indonesia ogé kungsi ditolak di lelang internasional sabab diniléy ngabogaan Cd nu loba. Cd disawang asalna ti pupuk TSP anu dibéré ka tatangkalan di pakebonan.


text:
Aluminium
Aluminium nya éta barang logam anu kacida hampangna jeung warnana méh saperti timah bodas. Sok dijieun parabotan dapur saperti panci, kobokan, rantang, jeung sajabana.[1] Mangrupa hiji ti logam-logam anu panglobana nu aya di alam [2]. Ampir 8 persén ti kerak bumi ngandung Aluminium[2]. Kahengkeranana nya éta yén aluminium henteu kungsi kapanggih leupas di alam, tapi kacampur kalayan sagala rupa zat, sarta bagian ti loba batu-batuan jeung taneuh[2].
Ku sabab éta, masalah anu disanghareupan nya éta kumaha nyieun logam nu murah sarta aya dina jumlah-jumlah nu réa. Dina tanggal 23 Pebruari 1886, saurang ahli kimia anu umurna 22 taun anu ngaranna Charles Martin Hall manggihan solusi masalah éta sarta lahir jaman logam anyar, jaman Alumunium[2]. Manéhna ngalééhkeun cryolite, hiji sanyawa aluminium, nu dicampur jeung aluminium oksida, sarta ngocorkeun arus listrik saarah kana campuran éta[2].
Sanggeus dilééhkeun, muncul kancing-kancing leutik aluminium metalik, prosés kahiji anu kungsi kapanggih pikeun ngahasilkeun logam[2]. Aluminium mékanik nyaéta sajenis logam bodas kawas pérak anu ngempur anu beuratna kira-kira ngan hiji pér tilu ti beurat beusi[2]. Logam éta bisa dirobah jadi kawat-kawat anu leuwih lemes ti buuk-buuk anu panglemesna, sarta dijieun jadi lembaran-lembaran sababaraha kali leuwih ipis ti kertas hiji buku[2].


text:
DO’A TAWASUL NABI MUHAMMAD SAW
بسم الله الر حمن الر حيم
اللهمَ اِ نِى أَ ْسئلُكَ ِبحَقِ السَا ِئلِينَ عَلَيْكَ وَ ِبحَقِ مَمْشَا يَ هَذَا
فَإِ نِى لَم اَ خْرُ جْ أَ شَرً ا وَ لَا بَطَرً ا وَ لاَ ِر يَاءً
وَ لَا سُمْعَةً خَرَ جْتُ اِ تِقَاءَ سَخَطِكَ وَ ا بْتِغَاءَ مَرْضَا تِكَ
فَأَ سْئَلُكَ اَنْ تُعِيْذَ نِى مِنَ النَا رِ وَ اَنْ تَغْفِرَ لِى ذُ نُوْ بِى
اِنَهُ لَا يَغْفِرُ الذُ نُوْ بِ اِلَا اَنْتَ.
Hartosna :
Nun Gusti Alloh, sayaktosna jisim abdi nyuhunkeun ka Paduka Yaa Alloh kalayan haq kahormatan kaagungan sakur hamba Gusti anu tukang ngado’a ka Gusti sareng kalayan haq kahormatan kaagungan lengkah abdi ieu, sayaktosna jisim abdi teu kaluar ti rorompok abdi karena ujub, takabbur,riya, hoyong kapuji ku jalmi, abdi kaluar teh estuning nebihan bebendu Gusti estuning milarian ridlo Gusti, abdi nyuhunkeun ka Gusti mugi Gusti nyalametkeun jisim abdi tina seuneu. Sareng mugi Gusti ngahapunten tina sagala rupi dosa-dosa abdi sayaktosna teu aya nu tiasa ngahapunten kana sadaya dosa-dosa abdi kajabi Paduka Yaa Alloh.
Katerangan :
Sing saha jalmi anu kaluar ti bumi seja sholat ka masjid, hadlir ka majlis ta’lim, seja ngagungkeun Maulid Nabi Muhammad Saw, maka Alloh bakal madep kalawan Pameunteu MantenNa sareng pangmentakeun hampura ka Alloh pikeun eta jalma ku tujuh puluh rebu Malaikat.
Naringgul Ranacakalong, Saptu 28 Rabiul awwal 1426 H


text:
Quraisy
Surah Quraisy nyaéta surat ka-106 dina Al Qur'an. Surat ieu diwangun ku 4 ayat sarta kagolongkeun kana surat makiyyah. Kecap Quraisy sorangan nujul ka kaum Quraisy nyaéta kaum (suku) anu meunang kapercayaan ngajaga Ka'bah. Poko eusina surat ieu ngajelaskeun kahirupan urang Quraisy sarta kawajiban anu sakuduna dilakonan ku maranéhanana.
Eusi jeung Tarjamah[édit | sunting sumber]
Tumbu kaluar[édit | sunting sumber]
Rujukan[édit | sunting sumber]
- Al-Amin Al-Quran Tarjamah Sunda ku K.H. Qamaruddin Shaleh, C.V. Penerbit Diponegoro, Bandung, 2003.
- Al Quran dan Terjemahnya, Departemen agama, C.V. Toha Putra, Semarang, 1971


text:
Meridian Lossless Packing
Meridian Lossless Packing nyaéta téhnik komprési lossless nu proprietary pikeun ngomprési data audio PCM anu dikembangkeun ku Meridian Audio, Ltd. MLP mangrupakeun métode komprési tanpa rugi pikeun eusi DVD-Audio (sering diiklankeun migunakeun logo Advanced Resolution) sarta ilaharna ngahasilkeun komprési 2:1 kana kalolobaan material musik. Sakabéh pamuter DVD-Audio dilengkepan ku pang-dékode-an MLP, sedengkeun kagunaannana sorangan dina disk mangrupakeun discretion nu mroduksina.
Dipikawanoh ogé minangka Packed PCM (PPCM) sarta bareng jeung generasi satuluyna tina DVD bakal dipikawanoh minangka Dolby TrueHD, kalayan nambah rarata sampel (sample rate) nu leuwih luhur, rarata bit (bit rate) nu leuwih luhur, 8 full-range channels, extensive metadata, panempatan custom speaker (saperti anu dispesifikasikeun ku SMPTE), jung timecode.
MLP dina format média anu diepak[édit | sunting sumber]
Tempo Ogé[édit | sunting sumber]
Tumbu Luar[édit | sunting sumber]
- (en) Informasi leuwih loba ti 5dot1.com
- (en) pangumuman Dolby TrueHD
- (en) Meridian Lossless Packing (MLP) in a Nutshell
- (en) "MLP Lossless Compression" ku Bob Stuart ti Meridian Audio, Ltd.


text:
Kimia organik
Kimia organik ngarupakeun ulikan ilmiah ngeunaan struktur, sipat, wangunan, jeung réaksi sanyawa organik.
Daptar eusi
Tata ngaran organik[édit | sunting sumber]
tata ngaran organik ngarupakeun sistem nu dimaneuhkeun pikeun ngaranan jeung ngagolongkeun sanyawa organik.
Sanyawa alifatik[édit | sunting sumber]
Hidrokarbon - Alkana - Alkéna - Diéna atawa Alkadiéna - Alkuna - Halogénoalkana - Alkohol - Mérkaptan - Éter - Aldehid - Keton - Asam karboksilat - Éster - Karbohidrat - Sanyawa alisiklik - Amida - Amina - Lipid - Nitril
Sanyawa aromatik[édit | sunting sumber]
Bénzén - Toluén - Xilén - Anilin - Fénol - Asétofénon - Bénzonitril - Halogénoaren - Naftalén - Antrasén - Fénantrén - Bénzopirén - Koronén - Azulén - Bifénil
Sanyawa hétérosiklik[édit | sunting sumber]
Piridin - Pirol - Tiofén - Furan - Imidazol
Polimér[édit | sunting sumber]
Polimér ngarupakeun hiji wujud molekul nu husus. Umum dianggap molekul "gedé", polimér meunang gelar éta dumasar kana ukuranana sabab disusun ku loba bagéan nu leuwih leutik. Bagéan nu leutikna bisa kembar kimiawi nu ngawujud jadi molekul homopolimér, atawa bisa ogé tina béda-béda struktur kimiawi nu ngawujud jadi molekul hétéropolimér. Polimér ngarupakeun sawaréh ti "makromolekul" nu ukur digolongkeun dumasar ukuranana nu dianggap gedé.
Polimér bisa organik atawa anorganik, umum kapanggih mah organik (misal poliétilén, polipropilén, Pléxiglas, jsb), tapi nu anorganik ge mindeng kapanggih na kahirupan sapopoé (misal silly putty, silikon, jsb).
Konsép[édit | sunting sumber]
Tata ngaran organik - Rumus kimia - Rumus struktur - Rumus rangka - Réaksi organik
Ciri-ciri zat organik[édit | sunting sumber]
Nu jadi alesan pangna aya loba pisan sanyawa karbon nyéta sabab karbon mibanda kamampuhan pikeun ngawangun ranté karbon nu panjangna rupa-rupa, sarta cingcin nu ukuranana béda (katénasi). Lolobana sanyawaan karbon peka pisan ku panas jeung umumna terurai méméh 300'C. Cenderung kurang leyur na cai dibanding kalolobaan uyah anorganik. Béda ti uyah, sanyawa organik leuwih leyur na pangleyur organik saperti éter atawa alkohol. Sanyawa organik kabeungkeut sacara kovalén.
Sajarah[édit | sunting sumber]
Kimia organik salakuélmu umumna kaaku dimimitian ku sintésis organik uréa ku Friedrich Woehler tina bahan anorganik taun 1828.
Tempo ogé[édit | sunting sumber]


text:
Japati
Japati (Columba livia), mangrupakeun anggota kulawarga manuk Columbidae.
Japati alamina aya di wewengkon Éropa kulon jeung kidul, Aprika Kalér, jeung Asia kidul-kulon. Habitatna alamna di gawir-gawir cadas, utamana di basisir. Hasil doméstikasina mah aya di mana-mana, kaasup di kota-kota. Di Inggris, Irlandia, jeung wewengkon asalna nu alami, japati téh ukur aya di pasisian.
Japati munggaran dibawa ka Amérika Kalér taun 1606 di Port Royal, Acadia (ayeuna Nova Scotia).
Daptar eusi
Anatomi[édit | sunting sumber]
Panjang awak japati antara 30-35 cm, kalawan lébar bébér jangjang 62-68 cm. Ciri utama japati liar murni bisa ditempo dina warna bulu tungtung tonggong nu bodas, ditambah dua polét hideung dina jangjangna. Umurna di alam liar antara 3-5 taun, sedengkeun mun dikandangan bisa nepi ka 15 taun.
Warna hulu jeung beuheung japati nu geus sawawa ilaharna bulao-abu-abu, leuwih kolot batan tonggong jeung jangjangna, sedengkeun dina beuteungna mah bodas. Panonna biasana mah oranyeu, tapi aya ogé nu bodas semu abu-abu.
Sayang[édit | sunting sumber]
Sayangna biasana dijieun dina lelegok atawa guha, dijieun tina régang garing, jukut, atawa jukut laut. Sakali baranahan, japati mah ngendogna ukur dua; disileungleuman piligenti ku indung jeung bapana salila 18 poéan. 'Piyik'na kakara disapih mun geus umur 30 poéan.
Doméstikasi[édit | sunting sumber]
Japati geus didoméstikasi ti rébuan taun ka tukang. Japati doméstik nu geus dilatih bisa mulang ka sayangna najan di bawa ka tempat nu can dipikawanoh nu jauhna nepi ka sarébuan kilo. Silangan husus, nu katelah japati pos, geus kalatih sangkan bisa mawa surat. Japati nu kieu ogé sok dibalapkeun.
Japati sok dikawinsilangkeun pikeun diala daging, dedegan, atawa kelir buluna (galeri poto).
Kabisa navigasi mangrupakeun salah sahiji kaahéngan japati, padahal manuk ieu mah tara ngayakeun migrasi.
Japati doméstik sok dipaké dina percobaan di laboratorium biologi, kadokteran, jeung élmu kognitif. Contona baé, japati sok dilatih pikeun ngabédakeun antara lukisan kubisme jeung imprésionisme.
Japati liar di kota-kota[édit | sunting sumber]
Japati liar di pakotaan sacara naluri ngajadikeun gedong-gedong jangkung di pakotaan salaku gawir-gawir cadas tempat alamina. Sababaraha kota nu kawentar ku japati liarna, di antarana
- Trafalgar Square - London
- Dam Square - Amsterdam
- Martin Place - Sydney
- Piazza San Marco - Venice
- Misir Carshisi- Istambul
- Rynek Główny- Cracow
Kusabab kamekaran populasina, di kota-kota kawas di luhur mah pihak pamaréntah nepi ka nyaram maraban japati liar. Komo ku kalakuanana nu bisa ngaruksak wangunan, nyebarkeun panyakit, polusi taina, sarta ngusir manuk lianna.
Baca ogé[édit | sunting sumber]
Rujukan[édit | sunting sumber]
- Rock pigeon, Wikipédia édisi basa Inggris (8 Maret 2006).
- Collins Bird Guide karya Mullarney, Svensson, Zetterström & Grant. ISBN 0-00-219728-6
- Columba livia (TSN 177071). Integrated Taxonomic Information System. Dibuka ping 9 Pébruari 2006.


text:
Demi Pasukan
Demi Pasukan teh buku antologi nu ngamuat carita pondok ti sawatara pangarang, boh pangarang Sunda, boh pangarang deungeun anu karyana geus ditarjamahkeun kana basa Sunda.[1]
Daptar eusi
Deskripsi Buku[édit | sunting sumber]
Demi Pasukan teh kumpulan carita pondok pilihan redaksi SES anu kadua tina tilu buku nu diterbitkeun,nya eta anu kahijina Anting Perak ari anu katiluna Carecet Sulam.[1] Diterbitkeun ku Penerbit Sargani & Co.[1] Redaksi nu milih jeung nangtukeun carita pondok nya eta tiluan: Saini KM, Enoch Atmadibrata, jeung Djadja Sargani, nu matak bukuna make seri SES singgetan tina tilu urang nu ngaredaksian (Saini,Enoh,Sargani).[1] Dina ieu buku dimuatkeun 3 carita pondok asli jeung 3 carita pondok tarjamahan, boh anu tina basa Indonesia, boh anu tina basa asing.[1]Dina “Pangjajap” redaksi nembrakkeun yen nu jadi udagan jeung kriteria milihan carita, henteu dumasar kana ajen inajen sastra, tapi dumasar pangaresep atawa selera masing-masing. Redaksi neundeun harepan,muga-muga buku seri SES ieu bakal ngadeudeul kamekaran masarakat dina rohaniah spiritual, ku bacaan-bacaan panglipur nu aya mangpaatna.[1]Ukuran buku 17 cm x 13 cm, ngagunakeun keretas koran, kandelna 94 kaca.[2] Gambar jilid jeung ilustrasi di jero digambaran ku Dedy Suardi jeung Sukmara W.N.[2]Ngeunaan judul Demi Pasukan, taya katerangan nu ngajentrekeun naha make eta judul, sabab lain salah sahiji judul tina genep judul carpon anu dimuat. Dina jilid luar make sub judul ‘genep carita pondok pilihan’, tapi ari dina bagian jero mah make sub judul ‘Kumpulan carita pondok pilihan’.[2]
Eusina[édit | sunting sumber]
- Pangjajap (Redaksi)
- Kaasih Indung (Premchand/tarjamahan Noh Atmadibrata)
- Disaksian ku Bangawan (Nugroho Notosusanto/tarjamahan AHS Armin Asdi)
- Si Kabayan (Min Resmana)
- Pesta Maut (Cevdet Kudret/teu aya katerangan,gede kamungkinan eta tarjamahan Saini KM)
- Bangsat (Sanaya)
- Kasambet (Ahmad Bakri).[2]


text:
Magrib
Magrib (Basa Arab: مغرب) nya éta solat kaopat diantara solat lima waktu dina ageman Islam, nu diadegkeun dina wanci surupna sarangéngé. Kecap maghrib mangrupakeun istilah basa Arab keur wanci surupna sarangéngé; tina akar kecap "ghuroob", "surup"; "disumputkeun" (tapi henteu dilarapkeun pikeun surupna bulan).
Solat Magrib[édit | sunting sumber]
Solat Magrib mangrupakeun salasahiji tina solat lima waktu nu diadegkeun ku Muslim. Sedengkeun solat lima waktu sorangan, mangrupakeun salasahiji tina lima Rukun Islam dina Islam Sunni, atawa salasahiji tina (sapuluh) Furuu'-ad-diin dina Islam Si'ah. Solat Magrib jumlahna tilu roka'at sarta bacaannana dilapalkeun kalayan sora nu tarik. Nalika indit-inditan, numutkeun sababaraha madhab, solat ieu bisa dijama' jeung Isa, boh dilakukeun dina wanci Magrib (jama' taqdim) atawa dina wanci Isa (jama' ta'khir).
Dina dua golongan Islam, sholat Maghrib aya tilu rokaat wajib (Fardu). Dina Islam Sunni mah, nambahan sholat Sunnah dua rokaat sanggeusna sholat fardu Maghrib teh kacida utamana. Sholat Maghrib oge mangrupakeun sholat nu kudu buru-buru dilakonan ku Mulsim alatan pondokna wanci keru sholat.
Wanci sholat Maghrib nuduhkeun oge wanci keur buka puasa salila bulan suci Romadon.
Kacida pentingna pikeun ngadegkeun solat nalika munggaran wanci solat asup.


text:
Bilih kuring mipit teu amit ngala teu bebeja, kalih bilih aya seratan nu teu kawidian pamugi neda widina. Hatur Nuhun
28 November 2009
Haaarr !!???
bagi kita orang indonesia susah untuk mengikutinya soalnya kalo loe mau ikutan yah musti presentasi di Anaheim, California dan hadiahnya berupa mobil mewah diserahkannya di sana (wah tambah mustahil khan bisa menaang hehehe.)
Tapi ngak usah cemberut dulu walau kita (wong deso ini) ngk bisa ikutan, karena Russel Brunson perlu banyak orang buat nyebarin kontes ini dan dia bersedia bayar loe untuk setiap orang yg loe bawa.. nah gampangkann??? (ngk dapat mobil yah nga papa yang penting dollarnya).
Hayo daftar di sini sekarang
Contest $ 100 Million
Nanti setelah loe udah daftar, loe dibawa ke Affiliate Information, loe akan dapatkan link afiliasi dan berapa yg sudah mendaftar di bawah loe.
Di sebelah kanannya ada Step #1, klik “Clik Here to Update your Account Now”. Lengkapi data loe di sana, termasuk email paypal untuk ngebayar loe.
Gampang khan hayo segera daftar disini sekarang Contest $ 100 Million mumpung masih buka ampe tgl 3 Februari 2009.
Bussines blogging ??
Many Internet experts consider blogs a very informal, yet popular way of developing business contacts, since, the informational content receives a different approach than in the case of classic promotion sites. Business owners can definitely enjoy great recommendations from users, but there are also dissatisfied customers who could review the products or services unfavorably. You’ll have to be prepared to handle such situations with the utmost diplomacy in order to avoid a worsening of the situation. On the other hand, a business blog provides the opportunity to run market research and avoid hiring employees that don’t fit requirements.
Business blogs also function as the right tool to spread news to all the employees at once; this kind of blog application is usually preferred by larger companies who can reach the staff in a more comfortable way and on a daily basis. Statistics claim that blogging significantly contributes to team building and communication between the departments of the same company; hence, there has been an increased preference for blogging over newsletters. Nevertheless, we also have to mention the more difficult aspects of business blogging as well.
For instance, maintaining an updated blog requires quite a lot of time and work, it may even be necessary to have someone perform all the operations on a regular basis. Then, the e-commerce possibilities are fewer when it comes to using a blog over a regular site; you may find it very advantageous to start blogging when you just initiate your business online, but then, you may choose to use it in parallel with a regular promotion site, once things get to look brighter. If at the beginning you take advantage of the minimal costs required by a business blog, later you need to monitor efficiency first and foremost.
Blogging tools !!
Let’s take a look at the way some tools can help you post entries on the blog with the help of the platforms. Due to the wide variety of available software, format may vary, nevertheless the working principle is the same: type the title and the text you want to accompany it in the platform. Not all tools provide italics, bold and large font sizes, and you may have to get this by using HTML in order to achieve the desired results. In case you have to copy-paste Microsoft Word text, you need to check whether the blogging platform allows it without interference with RSS feeds.
In order to upload videos and pictures on the blog we have to mention Adobe Photoshop as one of the best tools here; yet, you may have to resize the images in order to make them easy to download by visitors. Furthermore, such tools enable you to align the photos in the way that matches your entry best. Embed multimedia files are also widely used by bloggers, mainly with the help of third-hand utilities like those offered by YouTube. All you have to do is include a JavaScript in the posts in order to allow the blog users to access the photo or video files you upload.
The RSS support may also prove crucial for the success of a blog, particularly since most Internet users are mainly concerned with accessing blog content via RSS feeds. You can find a variety of RSS formats available, not to mention that most tools include some sort of RSS help. To make sure you really get what you want, and the blog looks professional to the targeted audience, it is advisable that you should check the RSS formats a special software offers before actually purchasing or installing it.
Are blogging provfitable ??
The advantages of having a blog
Getting a blogging job ( ngblog jadi padamelan )
Getting quality content for your blog( ngadamel blog supados berkualitas )
Optimizing your blog for search engines
Blogging (ngeblog)
How to make money blogging ? (punten yeuh nganggo araringgis) Rada matre
Ngawur Kasintu
Nasib Roman Sunda Ngepop
Cai Buruk Milu Mijah
Garut Baheula: Objek Wisata Jaman Baheula
Lagu Ceurik Dina Tembang
Ceurik Oma
Momok Ngeunah
21 November 2009
Milarian Duit tina Pesbuk
Matak hemeng ngadanguna ge, asa piraku ! Da gening biasana ge pesbuk diangge curhat. Aya nu kapidangdam kapicangcam, kotret kana pesbuk ( abege biasana mah, tapi kolotna ge sarua), aya nu keur humaregung (keur gering wae kutrat-kotret), aya nu ngalengis pedah teu meunang wae kabogoh (padahal tiap waktu update status jeung komen ka batur, komo kanu herang mah), aya nu ngajerit teu gableg duit (sim kuring eta mah).
Tuluykeun kitu ??
Tos ah cape seueur teuing mun dirinci hiji-hiji mah, boa beuki jauh tina inti masalah!
Maksad kuring mah da bade ngenalkeun aplikasi pesbuk nu ngahasilkeun duit! naon cing ?
Zinga poker?
Lain !
Mafia War ?
Meureun, tapi da lain eta!
Naon ateuh ?
Bisi panjang teuing wang singket we !
aplikasina namina Paypal Wishlist !
Euleuh-euleuh naon tea cenah ieu teh ?
bilih hoyong terang mangga tah klik
Keheula mangga diaosna dugi ka tamat! eta aplikasi teh meryogikeun paypal akun supados duit hasil usaha urang tiasa dicandak, jadi urang kedah ngagaduhan heula akun di paypal! Tong salempang paypal ayeuna tos aya persi indonesiana, jadi tiasa diangge ku urang-urang. Kanggo daptarna mangga tah didieu .
Duh abdi mah teu terang carana ngadaptar di paypal !
Tenang baraya, mangga klik didieu kanggo cara-carana ngadaptar!
Tah saterasna mah wilujeng nyobian, mudah-mudahan dilancarkeun !
13 November 2009
Ngaduruk Duit
Matakna sebel urang mah ku ayana pabrik roko teh, da mun seug teu ditewak ku pulisi mah diduruk tah pabrikna. Tah kusabab rek ngaduruk pabrik roko mah ngalanggar hukum pamarentah, keun we dicicil ngaduruk pabrik rokona, sabatang-sabatang
duit jang meuli roko teh dikumpulkeun, bisa leuwih gede manpaatna!”
unggal dintenna.
unggal poe teh, ku Akang mah bisa dipake jang meuli imah!”
Dongeng Tulang Maung
poé ieu, aing, sakadang kuya keur rungsing. imah sacangkéwok di salah sahiji juru leuwi goong ngadadak bayeungyang. séjén ti biasana, teuing kunaon. biasana sanajan poé mentrang mentring, panonpoé keur meumeujeuhna morérét, cai di lingkungan leuwi goong tetep nyecep. teuing pedah tangkal caringin, tangkal badag terakhir nu ajeg sisi wahangan kamari dituar ku anak buah gan juha. jalema nu pernah kadéngé boga hph di ieu leuweung. jadi panon poe geus teu kahalangan ngabanjurkeun panas kana cai leuwi. media nu pangbisana nyimpen panas.
ngeunaan ngaran gan juha. baheula waktu keur moyan luhureun batu tengah leuwi, pernah ngadéngé dua paninggaran ngawangkong sanggeus balik moro, peuting saméméhna. obrolan luh lah. cenah ayeuna beuki hésé moro téh, sasatoan teuing jig kamana. maranéhna téh los wé ka nyalahkeun juragan juha nu boga hph téa.
geus ah urang balik deui ka jejer dongéng ieu. ngawadul waé mah bisi kasebut ghibah.
beuki beurang beuki rungsing. ras inget ka kisobat. sasarina rebun-rebun geus nyampeur. poé ieu mah teu embol-embol, teuing kamana. euweuh rigig taya ringkang. biasana teu lila sanggeus aing nguniang ti enggon, geus gogorowokan ti sisi leuwi.
"sakadang kuya!? silaing aya euy?" kitu biasana salam si éta mah.
paling ukur dijawab, "kuk!, aya!"
bari haroréam, keteyep nyampeurkeun. maklum masih lulungu. sobat uing nu ieu mémang sok tara nyaho dimangsa.
ah meureun pundung, sanggeus kamari kajadian cau-gaté, cék pikir. geus biasa si éta mah. lamun keur paséa sok pundung. keun anteupkeun, biasana geu tara lila. kalakuan kituna mémang geus remen kajadian. saacan cau-gaté ieu. pernah pundung gara-gara goong kabuyutan. gara-gara melak céngék. jeung gara-gara lianna. asa rada poho mun kudu disebutkeun hiji-hiji mah.
geus ah aing gé males kudu mikiran manéhna waé mah. tibatan rungsing mending jalan-jalan ka urut leuweung nya. disebut urut leuweung téh pédah wé geus teu canéom deui ayeuna mah, tangkal geus coréngcang. sugan panggih jeung manéhna. mun henteu gé jeung sobat nu lianna, sakadang peucang. geus lila teu ngobrol. loba pulunganeun biasana mah. sanggeus ngobrol jeung manéhna sok ngadadak trik-trik anyar mucunghul.
***
euh lain nu diharepkeun, lain nu katémbong. dihareup, ditengah jajalaneun geus ngajogo si raja leuweung atah adol, maung! lamun ningali rérétna mah kadatangan aing geus kanyahoan. jadi geus élat lamun hayang ngejat. males sabenerna mah papanggih jeung manéhna. lain ku nanaon sok asa aing pisan, raja leuweung. padahal mah sebutan kitu cék bangsana gan juha wungkul. terus di klaim ku manéhna. enya ukur klaim, da sapanjang sajarah ieu leuweung can pernah diayakeun pemilihan umum pikeun milih raja. éh naha enya raja dipilih dina pemilu kitu? hi hi hi teuing ah. nu penting mah aing tetep teu ngaku manéhna raja.
kapaksa, horéam-horéam gé terus ngeteyep. ngaléngkah antaré. laun pisan. hi hi hi enya da aing mah teu bisa gancang. jadi lain ku ati-atina ieu mah. ku bakat. bari lempang bari mikiran naon pilakueun lamun si éta macem-macem.
geus deukeut, geleger manéhna nanya, "lakadalah, rék kamana kuy? kabeneran silaing datang, déwék keur lapar yeuh. ti isuk can manggih sasarap".
yéy si kéhéd, cékna haté. asal engab pisan. abong huntu rangéténg, ménta dahar sangeunahna. ah urang gawéan siah.
"ah biasa wé ung, jalan-jalan ngaleupaskeun karungsing. miceun pipikiran pakusut. sugan meunang ilham nu lempeng", cekéng sangeunahna.
"tah pan kabeneran cék déwék gé tadi. kabeneran silaing rungsing. kabeneran déwék boga ubarna. rungsing silaing leungit. déwék meunang ganjel beuteung. adil pan?"
adil-adil tai ucing siah.
"nya seug wé atuh ari matak ngeunah ka didinya mah. kuring ridho. ngan cék guru, awak kuring mah teu kuat di duruk", kabeneran di leuweung ieu mah satona tara dahar daging atah, kabudayaan geus maju jiga manusa.
"beu, teu percaya déwék mah. can manggih ajian nu bisa nahan panasna seuneu. pernah ngadéngé gé mukjijat bogana nabi Alloh, ibrohim nu teu teurak waktu diduruk ku raja namrudz. sedeng mahluk biasa mah asa can aya. cangcaya déwék mah."
"hih, éta kumaha didinya wé. rék percaya rék henteu".
"geus lah ayeuna mah yu urang néangan lemah nu rada lega sangkan seuneuna teu ngaléntab kamamana. urang buktikeun naha silaing bisa didahar ku déwék atawa henteu."
"nya seug atuh."
bring duaan, aing digiring ku manéhna néangan lemah nu rada lega. pura-pura pasrah, pura-pura sadrah. enya da lamun kudu ngalawan ku kakuatan fisik mah asa pamohalan. éléh gedé éléh tanaga. rék lumpat, karuh éta mah pang teu bisana. ayeuna mah kari pakuat-kuat otak wé.
teu lila néangan lapang. da puguh leuweung kari tegalan. kai gedéna ukur ngari. tinggal rungkun kiara, palingan.
ditengah tegalan maung nyieun lombang. geus réngsé. aing dititah cicing ditengahna. manéhna ngabugbrugan ku kai. nu kabeneran pasoléngkrah loba, sésa dahan tangkal panuaran. kacida garingna. usum kapat keur meumeujeuhna panas. abong lamun teu lila sanggeus sut di sundut, langsung ngagedur jadi seuneu nguntab-nguntab. rada gimir ogé mun mikir kabeulah dinya mah. reugreug sotéh pedah boga trik nu cék rarasaan mah, sampurna.
suluh beuki numpuk. ngagunung jigana mah, da karasa beuki beurat nindihan awak. nya ayeuna yeuh trik kudu dilaksanakeun. bisi leuir teuing.
***
seuneu ngagulidag (hihihi jiga banjir nya?) silalatu rabeng nambahan panas panonpoé. langit teu riuk-riuk, ningalikeun kalakuan sakadang maung nandasa sakadang kuya. rada lila seuneu ngagayeum suluh, najan enya gé garing kacida, sanget pisan malah, tapi ari ku loba mah keukeuh wé kudu lila. komo ieu najan maung cangcaya kana élmu kuya, tetep jaga-jaga bisi enya. kuya dibeuleum nepi ka ruhak panungtungan jadi lebu. keun wé cénah rada génghék gé tinimbang kuya hirup kénéh.
seuneu geus pareum pisan. tinggal angin nu rabul, milu cucurak. ngadahar lebu nu numpuk. biur arindit deui. ningalkeun maung nu olohok ningali aya nu kukurumuyan kaluar tina jero lombang. kagét ningali awak kuya masih beleger. teu cécél teu bocél teu lécét-lécét acan.
***
"hébat kuy, bener geuningan silaing boga élmu rohaka. élmu meruhkeun panasna seuneu", cék maung. ayeuna dangongna teu songong. semu-semu ajrih ka sakadang kuya. cék pamikirna kuya ieu sakti yeuh. jigana teu seuneu waé jagona téh. sihung gé moal metu kana awak kuya.
"ah biasa wé éta mah. diajarna gé gampang kacida", cekéng mimiti ngirabkeun kecrik keur ditebar.
"ah maenya, jigana lila nu kitu mah, perlu tirakat nu lila, matigenina gé meureun leuwih ti opat puluh poé opat puluh peuting", maung mimiti asup kana bubu.
"teu, teu hese teusing, tinggal apalkeun jangjawokan wungkul".
"maenya? cing atuh kuy, béjaan déwék bag-baganna?", panon maung katingali meredih. kecrik geus ngarungkup.
"ah embung, maenya kudu méré jangjawokan sakti ka mahluk nu tadi rék ngahakan", api-api. supaya kecrik leuwih ngajiret. lauk geus moal bisa hojah deui.
"plis kuy, hampura wé kalakuan déwék nu tadi. éta mah bawaning ku lapar pisan. teu nempo nu dihareupan mahluk manggulang mangguling sakti euweuh tanding", heu heu heu ngolo siah. bisaan.
"hmmmmm…", leungeun sidakep. jiga nu mikir. padahal haté mah geus surak titatadi. lakadalah jadi yeuh males dendam.
"plis….", maung beuki meredih.
"heug atuh ari kitu mah, apalkeun yeuh jangjawokanna:
trang-trang koléntrang,
si londok paéh nundutan,
tikusruk kana durukan,
mesat gobang kabuyutan", (lagu sakainget wé nya).
"ukur sakitu kuy?".
"enya sakitu gampang pan?".
"his ieu mah lain gampang deui, gampil pisan. tapi bener sakitu? jadi cangcaya".
"ih ari didinya! pan geus neuleu buktina tadi! kudu dibuktikeun kumaha deui atuh!", cekéng pura-pura kasigeung.
"tong ngambek atuh kuy. déwék percaya ayeuna mah. mun jangjawokan ukur sakitu, ayeuna déwék geus apal. ngan asa hayang ngabuktikeun sorangan euy. kumaha?"
"nya sok atuh ari geus wani mah"
***
awak maung geus nyangkorah, ngaringkuk jero lombang. lombang meunang nyieun manéhna sorangan. da aing embung kudu mangnyieunkeun mah. alesanna téh cekéng maenya awak sagedé kieu kudu nyieun lombang keur awak manéhna nu sakitu halughugna.
teu poho awakna dibebed ditalian. hasil ogé, ngolo manéhna sangkan daék. dibohongan. sangkan mun karasa panas saeutik teu kabur. cekéng téh lamun nu mimiti sok rada ngahéab kénéh.
suluhna ge geus numpuk di sisi lombang. mun dibandingkeun jeung tumpukan runtah di bandung jigana mah sababad. géséh gedé saeutik. ogé meunang ngumpulkeun manéhna.
saeutik-saetik suluh diasupkeun ka jero lombang. geus bérés. gur dihurungkeun.
"ung, geura baca jangjangwokanna", cekéng.
"siap kuy", cénah. kadenge manehna norolang maca jangjawokan ti aing tadi. enya apal. seuneu beuki ngabebela. gedé jauh leuwih ti nu tadi jigana mah.
"sakadang maung kumaha?".
"enya euy kuy rada panas geuning".
"biasa éta mah", hate ngagakgak. katipu siah ontohod.
unggal sapaparapat jam ditanya. ngan jawabanna beuki lila beuki laun. nu ahirna jep teu nyoara deui. lila-lila seuneu pareum. tinggal ruhak nu burahay. ditungguan nepi ka kari lebu. geus kitu mah dikoréhan ku rokrak. goréhél sakadang maung tinggal tulang.
teu riuk riuk sedih ningali batur saleuweung kari bugang. kari tangkorék bodas. teu, teu pisan pisan ngarasa dosa. nu aya gumbira bisa males hutang!
ningali tulang suku maung jorojoy meunang ideu. ujug-ujug gelik sora saksoponna keni g dina tembang forever in love, ditéma gelikna suling dipirig jentréng kacapi dina mamaos kembang tanjung. hih da atuh enya paporit aing mah sagala nu ditiup. lagu paporit gé pan balonku ada lima.
cék pikir alus jigana mah. antik. boga suling tina tulang maung. ngan barang dicoba ngaliangan teuas kacida.
abong poé ieu keur kaurugan untung. geleber aya bangbara hideung. lakadalah, bisa yeuh jigana mah dipéntaan tulung. nya terus dicalukan.
"sakadang bangbara, kuring bisa ménta tulung teu? kitu gé mun didinya salsé".
geleber bangbara ngadeukeutan. teup eunteup dina tangkal jukut deukeuteun.
"kabeneran kuy, kuring keur salsé. aya naon kitu, sok atuh omongkeun aya kasusah mah. sugan bisa nulung", cénah soméah. sorana ngahiung.
"ieu ra, kuring boga tulang maung. hayang nyieun suling. bisa teu pangliangankeun. hiji liang di dieu. lima deui deui beulah dieu, dieu, dieu, dieu jeung dieu".
bener keur untung jigana mah. teu kudu hésé ménta. nya ngunggg diliangan bangbara, sapaménta. teu lila da geus biasa. keudeung gé réngsé. liang geus jadi sagenep-genep. aing ngan bisa males ku kecap nuhun. bangbara narima. ber deui manéhna hiber.
ngan basa hiberna geus jauh. asa kaingetan tungtung tulang pan pongpet duanana. rek ngagorowok asa moal kadéngéeun. barina ge asana mah liangna nu hiji deui mah teu buleud. dasar keur untung. kadéngé sora toroktok manuk caladi. nya dijugjug. katempo manéhna keur ngaliangan tangkal ki hujan pikeun sayang.
"sakadang caladi meunang ngaganggu sakeudeung?", cekéng ngawanikeun manéh.
caladi reg eureun heula. pokna nanya, "aya naon sakadang kuya?"
"kuring boga tulang maung, hayang nyieun suling. liangna mah geus dijieunkeun ku bangbara, ngan liang paranti niup can dijieun, tungtung tulang nu hiji deui masih pongpét. meunang pangnoktrokeun sangkan liangan?"
sakali deui, dasar keur untung! cék caladi, "hih ari ukur sakitu mah asa moal kaganggu pagawéan kuring, cing kadieukeun tulangna".
teu kungsi lila. suling tulang maung geus jadi. aing nganuhunkeun ka sakadang caladi. gandeuang lempang deui. senang ayeuna mah suling geus jadi. kari nyieun suliwer. gampang tinggal nyiar awi. tuh geunig belah ditu aya awi tali. awi alus keur nyieun suliwer.
geus jadi nyoba dipecakan. pel liang tungtung suling ditapelkeun. puhhh ditiup. gelik soraan, nga didéngé-déngé geuning can ngawirahma. jigana mah kudu disetém heula yeuh. masih sumbang. saha deui nya nu bisa dipenta tulung.
(kusabab kuring-dh- teu nyaho dirupa sireupeun jeung teu apal cangkem naon ari dipasieup, urang kira-kira wé kieu.)
deui-deui sakali deui, dasar keur untung. panggih jeung sakadang sireupeun. nu jago nyetém sarupaning waditra musik. manéhna ogé jiga nu séjén teu hésé nedunan paménta. suling geus dipasieup (disetém). dicobaan. suling geus teu silung deui. sajajalan hahariringan nyiptakeun lagu. sok, diasupkeun kana sora suling kieu laguna téh:
trét trot trét trot
suling aing tulang maung
diliangan ku bangbara
ditoktrokan ku caladi
dipasieup ku sireupeun
torotot torotot héooongggggggg…
sajajalan mawakeun lagu éta terus. euweuh kabosen. jiga budak nu karék dibéré momobilan ku bapana. can rusak mah moal waka eureun. keur anteng. ari gurayang, ari kadéngé cekrah cekroh. euh ki sobat yeuh….. batur gelut. (dh)


text:
Téhnologi
Téhnologi mibanda leuwih ti hiji harti. Nu hiji ngarupakeun tumuwuh jeung tumerapna parabot, mesin, bahan, jeung prosés nu nulungan manusa méréskeun masalah sarta nedunan pangabutuh. Salaku kagiatan manusa, téhnologi ngamangsa boh élmu boh rékayasa. Istilah téhnologi ku sabab kitu mindeng dicirikeun ku papanggihan-papanggihan jeung gadget maké prinsip jeung prosés ilmiah nu anyaran kapanggih. Tapi, papanggihan nu geus heubeul pisan saperti gilinding gé ngarupakeun conto téhnologi.
Harti séjén -- dipaké na widang ékonomi -- nilik téhnologi salaku wujud mutahir pangaweruh urang dina cara ngagabungkeun rupa-rupa sumberdaya pikeun ngahasilkeun produk nu dipikahayang (jeung pangaweruh urang kana naon wae nu bisa dihasilkeun). Ku kituna, urang bisa nempo parobahan téhnologis nalika pangaweruh téhnis urang ningkat/nambahan.
Téhnologi jeung idéologi[édit | sunting sumber]
Mindeng pisan, "anyar" dianggap boga harti "leuwih hadé" dina puseuran téhnologi jeung rékayasa. Pamanggih ngeunaan téhnologi tepat guna nu tumuwuh dina abad ka-20 pikeun ngagambarkeun kaayaan di tempat nu teu pati miharep ayana téhnologi mutahir atawa téhnologi nu merlukeun ayana infrastruktur atawa suku cadang atawa kaahlian nu diimpor. Pergerakan eco-village ogé milu ketak dina masalah ieu. Téhnologi panengah, nu loba patalina jeung masalah ékonomi, nu dimaksudkeun salaku jalan tengah antara téhnologi puseur nu mahal di nagara maju jeung nagara tumuwuh nu ngarasakeun cukup éféktif pikeun nyerep pagawé nu sakitu lobana dina kaayaan monétér nu seuseut seuat. Sacara umum, téhnologi nu "tepat guna" sakaligus bakal "panengah".
Dina ékonomi, harti atawa anggapan ngeunaan kamajuan atawa pertumbuhan mindeng dipatalikeun jeung hiji atawa leuwih anggapan di luhur. Challenging prevailing assumptions about technology and its usefulness has led to ideas like uneconomic growth or measuring well-being. These, and economics itself, can often be described as technologies, specifically, as persuasion technology - a concern covered in its own separate article.
Konsép-konsép na téknologi[édit | sunting sumber]
- Technological singularity
- Prinsip pencegahan
- Strategi téhnologi (ngamangpaatkeun kamajuan téhnologi sacara strategis)
- Téhnokapitalisme
- Emergent philosophy
- Transhumanisme
- Poshumanisme
- Téhnologi panengah
- Téhnologi tepat guna
- Alih téhnologi
- Daur hirup téhnologi
- Technology acceptance model
- Internét
Tempo ogé[édit | sunting sumber]
- Golden hammer
- Sajarah élmu jeung téhnologi
- Téhnik
- Technology assessment
- Timeline of inventions
- Technological convergence
- Daptar téhnologi
- Daptar -ologi


text:
Basa Sangsakerta
Basa Sangsakerta nyaéta salah sahiji basa Indo-éropah nu pangkolotna anu masih dipikawanoh sarta sajarahna kaasup anu pangpanjangna. Basa anu bisa nandingan 'umur' basa ieu ti rungkun basa Indo-éropah ngan basa Hitit. Kecap Sangsakerta, dina basa Sangsakerta Saṃskṛtabhāsa hartina nyaéta basa anu sampurna. Maksudna, kabalikan tina basa Prakerta, atawa basa rahayat.
Basa Sangsakerta mangrupakeun hiji basa klasik India, hiji basa liturgis dina ageman Hindu, Buda, jeung Jainisme sarta salah sahiji ti 23 basa resmi India. Basa ieu ogé ngabogaan status anu sarua di Népal.
Posisina dina kabudayaan Asia Kidul jeung Asia Tenggara saperti posisi basa Latén jeung Yunani di Éropah. Basa Sangsakerta mekar jadi réa basa-basa modéren di anakbenua India. Basa ieu mecenghul dina wangun pra-klasik minangka basa Wéda. Anu kaeusi dina kitab Rgweda mangrupakeun fase anu pangkolotna sarta paling buhun. Basa ieu ditulis munggaran dina waktu kurang leuwih 1700 SM sarta basa Sangsakerta Wéda nyaéta basa Indo-arya anu pangkolotna dipanggihan sarta salah sahiji anggota rungkun basa Indo-éropah anu pangkolotna.
Hasanah sastra Sanskerta ngawengku puisi anu ngabogaan hiji talari anu beunghar, drama sarta ogé teks-teks ilmiah, téknis, falsafi, sarta agamis. Ayeuna basa Sansekerta masih tetep dipaké sacara lega minangka hiji basa sérémonial dina upacara-upacara Hindu dina wangun stotra sarta mantra. Basa Sanskerta anu diucapkan masih dipaké dina sawatara lembaga tradisional di India sarta komo aya sawatara usaha pikeun ngahirupkeun balik basa Sanskerta.
Anu baris diomongkeun di artikel ieu téh basa Sanskerta Klasik kawas diulas dina tatabahasa Sansekerta karangan Panini, dina kira-kira warsih 500 SM.
Daptar eusi
- 1 Sajarah
- 2 Basa Weda
- 3 Panalungtikan ku bangsa Éropa
- 4 Sawatara ciri-ciri
- 5 Pembentukan kecap majemuk
- 6 Basa Sanskerta dina sawatara aksara
- 7 Bacaan leuwih tuluy
- 8 Tempo ogé
Sajarah[édit | sunting sumber]
Kecap sipat saṃskṛta- hartosna "berbudaya". Basa anu dirujuk minangka saṃskṛtā vāk "basa anu berbudaya" sacara definisi geus sok mangrupa basa anu "luhur", dipaké pikeun kaperluan ageman sarta kaperluan ilmiah sarta teu saluyu jeung basa anu dipaké ku rahayat jelata. Basa ieu ogé disebut deva-bhāṣā anu hartina nyaéta "basa Dewata". Tatabahasa basa Sanskerta pangkolotna anu masih lestari ialah karangan Pāṇini sarta berjudulkan Aṣṭādhyāyī ("Tatabahasa Dalapan Bab") anu kurang leuwih ditarikh asalna ti abad ke-5 SM. Tatabahasa ieu utamana mangrupa tatabahasa normatif atawa preskriptif anu utamana mengatur cara pamakéan anu baku sarta lain deskriptif, cacak tatabahasa ieu ogé memuat bagian-bagian deskriptif utamana ngeunaan wangun-wangun Weda anu geus henteu dipaké deui dina jaman Panini.
Basa Sanskerta kaasup cabang Indo-arya ti rungkun basa Indo-eropa. Babarengan jeung basa Iran, basa Sanskerta kaasup rungkun basa Indo-iran sarta kalawan ieu bagian ti jumplukan Satem basa-basa Indo-eropa, anu ogé ngawengku cabang Balto-slavik.
Sabot istilah basa Sanskerta mecenghul di India, basa ieu teu pisan-pisan ditempo minangka hiji basa anu béda ti basa-basa séjénna, tapi utamana minangka wangun lemes atawa berbudaya dina ngomong. Pangaweruh baris basa Sanskerta mangrupa hiji tanda kelas social sarta basa ieu utamana diajarkan ka anggota kasta-kasta luhur, ngaliwatan analisis saksama para tatabahasawan Sanskerta kawas Pāṇini. Basa Sanskerta minangka basa terpelajar di India aya di gigireun / sabeulah basa-basa Prakreta anu mangrupa basa rahayat sarta ahirna ngembang jadi basa-basa Indo-arya modern (basa Hindi, basa Assam, basa Urdu, Bengali sarta saterusna). Lolobana basa Dravida ti India, cacak mangrupa bagian rungkun basa anu béda, maranéhanana pohara dipangaruhan basa Sanskerta, utamana dina wangun kecap-kecap pinjaman. Basa Kannada, Telugu sarta Malayalam ngabogaan jumlah kecap pungut anu pangbadagna samentara basa Tamil ngabogaan anu terendah. Pangaruh basa Sansekerta dina basa-basa ieu dipikawanoh kalawan wacana Tat Sarua ("sarua") sarta Tat Bhava ("berakar"). Samentara éta basa Sansekerta sorangan ogé meunangkeun pangaruh substratum basa Dravida saprak mangsa pohara mimiti.
Basa Weda[édit | sunting sumber]
Basa Sanskerta Weda atawa disingkat minangka basa Weda nyaéta basa anu dipaké di jero kitab suci Weda, teks-teks suci mimiti ti India. Teks Weda anu pangmimitina nyaéta Ṛgweda, diperkirakan ditulis dina milennium ke-2 SM, sarta pamakéan basa Weda dilaksanakeun nepi ka kurang leuwih warsih 500 SM, sabot basa Sanskerta Klasik anu dikodifikasikan Panini mimiti mecenghul.
Wangun Weda ti basa Sanskerta nyaéta hiji turunan deukeut basa Proto-indo-iran, sarta masih lumayan jiga (jeung ganjor kurang leuwih 1.500 warsih) ti basa Proto-indo-europa, wangun basa anu direkonstruksi ti kabéh basa Indo-eropa. Basa Weda nyaéta basa pangkolotna anu masih diketemukan ti cabang basa Indo-iran ti rungkun basa Indo-eropa. Basa ieu masih pohara deukeut kalawan basa Avesta, basa suci ageman Zoroastrianisme. Kekerabatan antara basa Sanskerta kalawan basa-basa anu leuwih mutakhir ti Éropa kawas basa Yunani, basa Latin sarta basa Inggris bisa ditempo dina kecap-kecap katut: Ing. mother /Skt. मतृ matṛ atawa Ing. father /Skt. पितृ pitṛ.
Panalungtikan ku bangsa Éropa[édit | sunting sumber]
Panalungtikan basa Sanskerta ku bangsa Éropa dimimitian ku Heinrich Roth (1620–1668) sarta Johann Ernst Hanxleden (1681–1731), sarta dituluykeun kalawan proposal rungkun basa Indo-eropa ku Sir William Jones. Hal ieu memainkan lalakon penting dina perkembangan élmu perbandingan basa di Dunya Kulon.
Sir William Jones, dina kasempetan berceramah ka Asiatick Society of Bengal di Calcutta, 2 Pébruari 1786, ngomong:
Memang élmu linguistik (babarengan kalawan fonologi, dsb.) mimiti mecenghul di antara para tatabahasawan India kuna anu usaha netepkeun hukum-hukum basa Sanskerta. Élmu linguistik modern réa berhutang ka maranéhanana sarta ayeuna réa istilah-istilah konci kawas bahuvrihi sarta suarabakti dicokot ti basa Sansekerta.
Sawatara ciri-ciri[édit | sunting sumber]
Kasus[édit | sunting sumber]
Salah sahiji ciri-ciri utama basa Sanskerta ialah ayana kasus dina basa ieu, anu berjumlah 8. Dina basa Latin anu masih sarungkun ngan aya 5 kasus. Sajaba ti éta aya tilu génder dina basa Sanskerta, maskulin, feminin sarta netral sarta tilu modus jumlah, singular, dualis sarta loba:
- kasus nominatif
- kasus vokatif
- kasus akusatif
- kasus instrumentalis
- kasus datif
- kasus ablatif
- kasus genetif
- kasus lokatif
Di handapeun ieu disajikan hiji conto kabéh kasus hiji kecap maskulin singular deva (Déwa, Pangéran atawa Raja).
Singular:
- nom. devas harti: "Déwa"
- vok. (he) deva harti: "Wahai Déwa"
- ak. devam harti: "ka Déwa" dsb.
- inst. devena harti: "jeung Déwa" dsb.
- dat. devāya harti: "ka Déwa"
- ab. devāt harti: "ti Déwa"
- gen. devasya harti: "milik Déwa"
- lok. deve harti: "di Déwa"
Dualis:
- nva devau
- ida devābhyām
- gl devayos
Loba:
- nv devās
- a devān
- i devais
- da devebhyas
- g devānām
- l deveṣu
Tuluy di handapeun ieu disajikan dina wangun tabel.
Skema dasar tasrifan (deklensi) sufiks pikeun kecap-kecap barang sarta sipat[édit | sunting sumber]
Skema dasar tasrifan basa Sanskerta pikeun kecap-kecap barang sarta sipat disajikan di handapeun ieu. Skema ieu lumaku pikeun kalolobaan kecap-kecap.
Pokok-a[édit | sunting sumber]
Pokok-a (/ə/ or /ɑː/) ngawengku kelas akhiran kecap barang anu pangbadagna. Biasana kecap-kecap anu lekasan kalawan -a pondok berkelamin maskulin atawa netral. Kecap-kecap barang anu berakhirkan -a panjang (/ɑː/) ampir sok feminin. Kelas ieu sangatlah badag alatan ogé ngawengku akhiran -o ti basa proto-indo-eropa.
Poko -i sarta -u[édit | sunting sumber]
Poko vokal panjang[édit | sunting sumber]
Hukum sandhi[édit | sunting sumber]
Sajaba ti éta dina basa Sanskerta beunang naon anu disebut hukum sandhi, hiji fenomena fonetik di mana dua sada béda anu padeukeut bisa berasimilasi.
Pembentukan kecap majemuk[édit | sunting sumber]
Kecap-kecap majemuk dina basa Sanskerta pohara réa dipaké, utamana ngait kecap-kecap barang. Kecap-kecap ieu bisa jadi pohara panjang (leuwih ti 10 kecap). Nominal majemuk lumangsung jeung sawatara wangun, tapi sacara morfologis maranéhanana sajatina sarua. Saban kecap barang (atawa kecap sipat) aya dina wangun akarna (wangun lemah), jeung unsur pamungkas waé anu ditasrifkan luyu kasusna. Sawatara conto kecap barang atawa nominal majemuk kaasup kategori-kategori anu diperikan di handapeun ieu.
- Avyayibhāva
- Tatpuruṣa
- Karmadhāraya
- Dvigu
- Dvandva
- Bahuvrīhi
Basa Sanskerta dina sawatara aksara[édit | sunting sumber]
Kalimah "Muga Batara Siwa ngaraksa para pamaké basa Déwata. (Kalidasa)" dina basa Sangsakerta ngagunakeun sawatara aksara.
Bacaan leuwih tuluy[édit | sunting sumber]
- (en) Jan Gonda, 1952, Sanskrit in Indonésia, New Delhi: International Academy of Indian Culture.
- (de) Jan Gonda, 1963, Kurze Elementar-grammatik der Sanskrit-sprache, Leiden: E.J. Brill
- (en) Jan Gonda, 1966, A Concise Elementary Grammar of the Sanskrit Language, Tuscaloosa and London. Translated from the German by Gordon B. Ford, jr.
- (id) Haryati Soebadio, 1983, Tatabahasa Sanskerta Ringkas. Jakarta: Djambatan.


text:
Jeruk
Jeruk nya éta salasahiji ngaran Bungbuahan anu eusina ngan sababaraha pasi.[1] Jeruk numutkeun sajarahna tumuwuh mimiti di Asia nya éta Cina dipercaya minangka tempat mimiti jeruk tumuwuh.[2] Saprak ratusan warsih ,jeruk geus tumuwuh di Indonésia boh sacara alami boh dibudidayakeun.[2] Pepelakan jeruk anu aya di Indonésia nya éta titilar urang Walanda anu ngadatangkeun jeruk amis sarta keprok ti Amérika sarta Itali.[2]
Jenis Jeruk[édit | sunting sumber]
- Jeruk Bali nya éta jeruk sagedé hulu eusina bodas, mindeng pisan urang ngadahar jeruk bali sabab waktu dipesek papait cangkangna sok nyerep ka jero , sangkan leungit paitna sanggeus dipesek saméméh didahar kudu dipoé heula salila 3 jam.[2]
- Jeruk Garut nya éta jeruk sagedé peureup kaluaran Garut, cangkangna ti luar rada karadak.[1]
- Jeruk Lémon nya éta sabangsa jerul mipis sagedé kaléci sok dipaké ngahaseuman bungbu saté.[1]
- Jeruk Mipis nya éta jeruk haseum pisan sagedé indung suku, Jeruk Mipis sangkan teu térh péot kudu mindeng dikeueum dina cai.[1]
- Jeruk Pandan nya éta sabangsa Jeruk Bali anu eusina beureum.[1]
- Jeruk Siem nya éta jeruk anu hésé dipesékna lamun rék didahar dibeulah dua heula , diarah caina wungkul.[1]
- Jeruk Purut nya éta sabangsa jeruk haseum leutik, cangkangna leutik sok dipaké bungbu saté.[1]
- Jeruk Cikonéng nya éta Jeruk Pandan anu eusina aya nu beureum jeung konéng.[1]
Mangpaat Jeruk[édit | sunting sumber]
Mangpaat pepelakan jeruk minangka kadaharan buah seger atawa kadaharan olahan anu miboga vitamin anu hadé pikeun kasehatan, salasahijina ngobatan barusu.[2] Di Sawatara nagara geus diproduksi minyak tina kulit sarta siki jeruk, gula tetes,alkohol sarta pektin ti buah jeruk anu di piceun. Minyak kulit jeruk dipaké pikeun nyieun minyak seungit, sabun seungit, inuman sarta pikeun campuran kueh.[2] Sawatara jenis jeruk kawas Jeruk Mipis dimangpaatkeun minangka ubar tradisional nurunkeun panas, sarta ngubaran rada dina mata.[2]


text:
Sekuen Halton
Dina statistika, sekuen Halton leuwih dipikanyaho salaku sekuen kuasi-random, mimiti diwanohkeun dina taun 1960 salaku alternatip tina sekuan wilangan pseudo-random. Sekuen ieu dirarancang utamana keur dipake dina simulasi integral Monte Carlo nu teu mibanda bentuk-raket dina usaha keur ngurangan varian.
Aslina, sekuen Halton dirarancang dumasa kana model deterministik nu make wilangan prima salaku dasarna. Sekuen Halton hiji-dimesi dumasar kana wilangan prima p (≥ 2) ngeusi dina rohangan 0-1 ku ngabagi kana bagean p, sarta sacar sistematis dieusikan kana rohangan nu kosong, maka siklus panjang p nu disimpen unggal gambar dina unggal segmen. Panjang sekuen Halton N saterusna ngandung panjang siklus mimiti p-1, ditambahkeun kana [N-(p-1)]DIV[p] panjang siklus “lengkep” p, sarta, iwal dina kasus dimana (N+1)MOD(p)=0, oge dina panjang siklus ahir “teu lengkep” final (N+1)MOD(p).
Sacara resmi, φp (i), unsur ka-i dina sekuen Halton dumasar kana wilangan prima p, ditangtukeun ku nyokot inverse interger radikal i dina dasar p ku ngagambarkeun ngaliwatan titik radikal, saperti:
dimana nilai b0(i), ..., bL(i) ditangtukeun ku ngarengsekeun:
Unggal sekuen Halton standar diwangun dina dimensi handap, masalah pakait dicatet antara sekuen nu di-generate tina wilangan prima pangluhurna. Pasti, ieu nembongkeun risiko serius salila estimasi integral dimensi-luhur (misalna, -- pamilihan model spasial, saperti lokasi atawa rute). Dina usaha keur nganyahokeun paripolah ieu, sababaraha metoda diusulkeun; salah sahiji solusi nu kawentar nyaeta sekuen Halto (make koefisien permutasi nu ditangtukeun samemehna digunakeun dina ngawangun sekuen standar).


text:
HORENG BON JOVI TEH URANG GARUT
ti kuring
OPAT taun ka tukang, harita kuring masih kénéh digawé di Carnival Cruising Lines, nyaéta pausahaan kapal pesiar anu jalurna téh ti Miami, Florida, tepi ka Kapuloan Bahama. Boga pancén téh jadi waiter dina dék kapal.
Hiji mangsa, kapal kuring katatamuan ku grup band ti New Jersey, New York. Saha deui mun lain Bon Jovi. Batur sapagawéan mani hariweusweus ngomongkeun Jon Bon Jovi saparakanca. Sok komo barudak awéwé mah teu sirikna pada histeris. Kuring mah haré-haré baé. Rék Bon Jovi rék Metallica mangsa bodo!, kuring mah teu pati resep kana musik brang-bréng-brong siga rock music téh. Resep ogé kana musik slow panineungan anu biduanna Matt Monroe, Engelbert Humperdink, jeung Simon ‘n Garfunkel.
Hiji poé wanci haneut moyan. Para tamu réa nu ngadon moé awak dina dék kapal. Pon kitu deui Mr. Jon Bon Jovi, Mr. Richie Sambora, Mr. David Brian, Mr. Tico Torres, jeung Mr. Alec John Such. Kabeneran kuring ngaliwat ka palebah maranéhna. “Hi, waiter, come here please!” Mr. Bon Jovi ngagentraan. Manéhna ménta orange juice, gancang baé ku kuring teh ditedunan. Waktu kuring mikeun pesenan Mr. Bon Jovi, Mr. Sambora pesen lemon-tea, kuring rikat mangmawakeun. Waktu mikeun pesenan Mr. Sambora, Mr. Torres hayang diet-coke jeung kuéh pancake, teu talangké kuring nyadiakeun. Waktu mikeun pesenan Mr. Torres, Mr. John Such ménta susu jeung roti sandwich. Kuring mimiti keuheul. Waktu mikeun pesenan Mr. John Such, kuring kukulutus maké Basa Sunda : “Ieu mah jelema, aya ku ngagawékeun pisan, cik atuh ari pesen dahareun téh disakalikeun! “. Naha atuh ari pok téh Jon Bon Jovi ngomong : “Éta mah risiko pagawéan manéh atuh, Céng!”. Gebeg ! kuring reuwas. Baruk Jon Bon Jovi bisaeun ngomong Basa Sunda ? ………… .
“Har, geuning sadérék téh tiasa nyarios Basa Sunda?” kuring nanya tamba éra.
“Kapan karuhun déwék téh ti Cisurupan,” témbalna kalem.
Leng kuring ngahuleng. Asa ngimpi. Naha enya kitu Jon Bon Jovi téh bibit buitna ti Cisurupan Garut ? Panasaran kuring nanya deui : “Is that right, Sir?”
“Silaing cangcaya ? Ayeuna déwék rék nanya, ari silaing urang mana ?”
“Abdi ogé sami ti Garut.”
“Garut palebah mana?”
“Singajaya.”
“Nyaho Kampung Mariuk di wewengkon Singajaya?”
“Tangtos atuh da abdi téh urang dinya.”
“Wawuh ka Mang Sadeli tukang nyadap?”
“Kenal pisan.”
“Bisi teu nyaho, anjeunna téh baraya déwék, geureuhana téh rayina Ajengan Syukron ti Cisurupan, ari déwék ka Ajengan pernahna kapiemang.” Kuring ngan bati olohok. Teu sangka, Jon Bon Jovi biduan hardrock nu kasohor saalam dunya téh geuning masih kénéh teureuh Garut.
Ti harita kuring jadi mindeng ngawangkong jeung manéhna. Anu matak kuring jadi apal silsilah kulawargana. Bapana téh jenenganana Haji Suja’i patani tomat anu beunghar ti Cisurupan. Ari indungna téh Mrs. Mary Joe Martin, pituin urang New Jersey . Aranjeunna tepang di Kota Madinah, dina mangsa munggah haji. Haji Suja’i henteu mulih deui ka Indonésia tapi ngiring sareng ingkang geureuha ka Amérika. Di New Jersey, padamelan Haji Suja’I tetep baé ngebon tomat. Mrs. Suja’I banget suhud ngawulaan carogé. Tepi ka waktu kakandungan ku si cikal, Mrs.Suja’i méh baé sabrol- broleun di kebon tomat, duméh tas nganteuran timbel keur Mang Haji. Éta nu jadi matak si cikal lalaki téh ku bapana dingaranan Ujang Obon Suja’i. Tapi ku lantaran lingkungan gaul urang bulé, babaturan ulinna téh hararésé ngucapkeun ngaranna. Nya tuluyna mah dilandi baé jadi Jon Bon Jovi.
Sanggeus ngangkleung salila sapuluh poé, kapal balik deui ka Palabuan Miami. Jon Bon Jovi saparakanca jrut tarurun tina kapal rék nuluykeun lalampahanana ka New Mexico . Béjana rék shooting vidéoklip “Blaze of Glory”. Barang rék jrut turun, Jon ngaharéwos : “Iday, lamun silaing rék mulang ka Garut, béjaan déwék, nya. Rék ku télépon, faksimil atawa e-mail, kumaha silaing baé. Déwék hayang milu. Haté téh geus kumejot hayang moro bagong jeung Mang Sadeli ka Cikuray.” Kuring ngaheueuhkeun.
Tilu bulan ti harita, kuring meunang cuti taunan. Maksud téh rék nyelang balik ka Garut. Ku lantaran kitu kuring nélépon ti Miami ka New Jersey ngabéjaan Ujang Obon. Ngan ampun rudetna. Kuring dipingpong ka ditu ka dieu. Ti imahna dititah nélépon ka Fans Club. Ari pék téh ti FC kudu asup heula waiting list. Lamun henteu kudu ngomong langsung ka promotion manager, kakara nungguan akréditasi. Jeung deui anu nampa télépon téh budak lalaki nu ngomongna semu selébor siga biduan rap music maké basa Inggris lentong Brooklyn , New York .
“Hi, man… stay cool okay…easy buddy, easy..,” pokna. Moal salah, pasti urang négro barayana M.C.Hammer. Bakat ku pusing, ceuleuweung baé kuring dina telepon: “Hi, stupid American… listen to me! You just tell to your boss, this phone call is from Iday. I came from Singajaya… What?… No! Singajaya is located in Indonesia , not Africa … Do you understand?”
Naha atuh témbalna ti béh ditu : “Har… geuning Kang Iday,” ayeuna mah sora budak awéwé mani halimpu jeung maké basa Sunda. Kuring curinghak banget ku atoh : “Dupi ieu sareng saha?”
“Abdi téh adi kelas akang waktos sakola di Madrasah Aliyah Musaddadiyah Garut.”
“Saha nya?”
“Atikah.”
“Nyimas Atikah putrana Haji Tamim ti Bungbulang?”
“Sumuhun.”
“Naha Nyimas aya di New Jersey ?”
“Di dieu téh abdi digawé di Bon Jovi Management, diajak ku Mang Haji Suja’i.”
“Oh, kitu… kieu baé Nyimas, wartoskeun ka Jon Bon Jovi, urang miang ka Garut téa. Ngarah teu réncéd, akang rék hiber langsung ka Honolulu , diantos baé di Hotél Sheraton Waikiki, Hawaii .”
“Mangga, Insya Alloh ku abdi badé didugikeun.” Plong haté téh ngemplong. Teu sakara-kara geuning ari ngomongjeung baraya salembur mah.
Opat poé ti harita, pasosoré, Boeing 747 Northwest Airlines anu mawa kuring jeung Ujang Obon alias Jon Bon Jovi geus eunteup di Bandara Soekarno-Hatta. Sanggeus nyokot babawaan ti pabéan, Ujang Obon ngomong,
“Iday, urang ngéndong di Bandung baé, déwék mah teu betah saré di Batawi téh.”
“Heueuh, lah.”
“Ayeuna urang rék maké naon miang ka Bandung ?”
“Nya tumpak beus ti Terminal Kampung Rambutan, atuh.”
“Ah embung déwék mah,… ari di dieu aya séwaan limousine?”
“Silaing mah olo-olo pisan! Apan di New York ogé tuman naékangkot!”
Jon Bon Jovi keukeuh hayang tumpak limousine alias sédan méwah sasis panjang téa. Sok nyeri cangkéng lamun tumpak sédan biasa mah, basana téh.
“Dasar milyunér, mani élodan pisan!” kuring kukulutus. Kapaksa kuring mapay néléponan réntal mobil sa-Jakarta. Untung baé aya nu nyéwakeun sédan pangantén, Volvo 960 Limo-turbomatic, hiji-hijina mérek sédan limousine anu asup ka Indonésia.
Tabuh salapan peuting. Sakadang Volvo anu ditumpakan ku kuring duaan jeung Ujang Obon katilu supir geus tepi ka Bandung anu saterusna langsung check-in di Grand Hotel Preanger. Bakat ku capé jeung tunduh, rérés salat isa teu kungsi mandi heula, kuring dugsek saré mani tibra.
Kira-kira tabuh satengah dua peuting, panto kamar aya anu ngetrokan. Kuring ngoréjat : “Saha?”
“Déwék, Obon.” Bari lulungu, kuring mukakeun panto,
“Aya naon, Jang?” Beungeut Jon kaciri mani sepa. Ku naon yeuh? gerentes haté.
“Teuing euy, déwék téh teu bisa saré…tamba kesel tuluy nyieun lagu. Rumpakana mah geus anggeus, tinggal nyieun judulna wungkul.”
“Geus atuh, ayeuna mah saré baé heula…mikiran pijuduleun lagu mah isuk deui baé,” témbal kuring bari merelek heuay.
“Anu matak teu bisa peureum-peureum acan. Kieu balukarna lamun béakeun barang téh. I have no stuff anymore,” ceuk Jon bari meubeutkeun manéh kana korsi. Kuring kerung. Béakkeun barang? Dina basa American slank, kecap stuff hartina sarua jeung dope atawa drugs alias obat bius. Boa-boa Ujang Obon sok tripping? Ongkoh geus ilahar pikeun kaom American celebrities mah ngonsumsi narkotika sabangsaning héroin, kokain, atawa crack (kokain sintétis) téh.
“Barang naon? PTP? LSD? Ecstacy? Diazepam? Amphetamine? Rék meuli anu kitu di dieu mah hésé.”
“Lain atuh, ieu mah ududeun.”
“Mariyuana? Hashish? Ganja? Sarua héséna, Jang.”
“Silaing mah nyangka goréng baé ka déwék téh! Ieu mah udud roko biasa, deuleu!” témbal Ujang Obon bari nyeuneu.
“Oh…gampang atuh ari nu kitu mah. Meuli baé di kafé, sugan buka kénéh.”
“Anu matak euweuh.”
“Euweuh? Piraku euweuh Marlboro, Lucky Strike, Camel, Mild Seven, Chesterfield ?”
“Lain éta roko kabeuki déwék mah.”
“Oh, roko kéréték? Dji Sam Soe, Gudang Garam Filter, atawa Bentoel?”
“Lain, lain éta.”
“Roko mérek naon atuh kabeuki silaing téh?” kuring mimiti keuheul.
Jon Bon Jovi melong ka kuring. Bari meureudeuy semu éra, manéhna ngomong lalaunan : “Roko Cap Gentong…” Leng kuring ngahuleng, awahing ku reuwas awor jeung hayang seuri. Baruk Jon Bon Jovi nyandu udud roko Cap Gentong? Naha teu salah kitu? Tagog baé vokalis hardrock music nomer wahid, lamun indit- inditan kudu baé maké sédan limousine, ari heug kalandep kana ngudud roko Cap Gentong?! Kungsi sotéh kuring meuli roko nu kitu mangsa kuring keur kaédanan lalajo ronggéng dombrét di basisir Blanakan, Subang.
Jon Bon Jovi sahinghingeun ceurik. Euh, aing mah! Lamun henteu digugu kahayangna kuriak matak gujrud sakuliah hotél. Ngérakeun pisan! Sanajan horéam nataku, kuring maksakeun manéh.
“Hayu atuh, urang néangan.” Manéhna mani haripeut.
“Ka mana néanganana, nya?”
“Urang mapay baé, ka Pasarbaru, ka Bojongloa, ka Tegallega, ka Cicadas, lamun kapaksa-kapaksa teuing mah urang meuli baé roko klembak menyan di tukang rampé,” témbal kuring ngaheureuyan manéhna. Jon nyéréngéh.
Jon jeung kuring kaluar ti hotél tumpak taksi. Palebah Cicadas, taksi dieureunkeun. Jrut turun, tuluy leumpang mapay émpér toko bari miharep susuganan aya jongko anu ngajual roko kameumeutna Jon Bon Jovi.
Kabeneran leumpang téh ngaliwatan riungan tukang béca anu keur maén gapléh dina trotoar jalan. Ari heug téh kadéngé aya anu ngomong : “Najis, aing mah…balak kosong!” Ger riungan téh sareuri éak-éakan. Ngadéngé kitu, Jon ngarandeg bari tuluy ngahuleng.
“Ku naon, Jang?” kuring nanya rada hariwang. Manéhna teu némbal. Rada lila manéhna ngahuleng. Naha atuh ari gorowok téh : ” Eureka ! that’s right! Éta pisan pijuduleun lagu téh!” Jon katempo jigrah pisan.
“Iday, hayu urang balik ka hotél!”
“Apan urang néangan roko téa?” banget kuring teu ngarti.
“Teu kudu, urang meuli roko saaya-aya baé di hotél!” témbal manéhna sumanget naker.
“Har… ari silaing?!” kuring ukur werat ngageremet.
Ayeuna kuring geus teu digawé dina kapal deui. Miami , Kingston , Nassau , Puerto Rico , Bahamas , Antigua ngan kari waasna. Ti saprak kuring kawin meunangkeun parawan urang Cikajang, kuring eureun ngalalana. Pagawéan kuring ayeuna mah ngabantuan bapa mitoha kana ngebon engkol jeung wortel.
Sabulan ka tukang, grup band Bon Jovi ngayakeun konser musik “Crossroad to The East” di Jakarta. Ujang Obon ngahaja ngirim télégram ka Cikajang. Sono hayang panggih, basana téh. Éra-éra ogé kuring nedunan ondanganana. Harita kuring indit ka Batawi téh sakalian iang wortel ka Pasar Induk Kramatjati. Sabalikna ti pasar, kuring nyimpang ka Hotél Hilton International. Barang sup ka lobby hotél, aya nu ngagentraan.
“Kang Iday!” cék sora awéwé. Ari dilieuk, kuring olohok mata simeuteun. Atikah imut. Aduh, ieung…urut kabogoh téh mani jadi démplon kieu, gerentes haté. Hanjakal baheula kalah ditinggalkeun. ..hé…hé.. . Diteuteup ti luhur ka handap, katara awakna tambah ngeusi jeung tambah geulis, ngan dangdosan mah tetep baé nganggo busana muslimah, leungeun katuhu ngeupeul Nokia, leungeun kénca ngajinjing IBM Notebook.
“Hey, teu kénging melong sapertos kitu. Engké ku abdi iwartoskeun ka Ceu Empat di Cikajang geura,” manéhna ngagonjak. uring ngélémés éra ngadéngé Atikah nyebut ngaran pamajikan.
“Kang, Ujang Obon tos ngantosan ti tatadi, hayu!” Kuring nuturkeun manéhna naék lift. Reg lift eureun di tingkat pangluhurna, president suite. Barang amprok jeung Jon Bon Jovi, manéhna ukur maké kaos utung jeung disasarung. Manéhna teu sirikna ngagabrug. Saterusna kuring jeung manéhna alécok ngawangkong. Sanggeus rinéh,
“Iday, silaing inget kénéh waktu nganteur déwék néangan roko ka Cicadas téa?”
“Tangtu baé atuh. Naha kumaha kitu?”
“Apan omongan tukang béca anu keur maén gapléh téa jadi judul lagu kokojo keur albeum déwék anu panganyarna, ” témbalna semu agul bari ngasongkeun CD anu weuteuh kénéh. Barang maca judul lagu kokojo anu dicitak dina bungkus CD, cakakak kuring seuri ngeunah pisan. Atuda kuring ogé milu ngadéngé, atra pisan tukang béca téh ngomong : “Najis, aing mah!… balak kosong!” Naha atuh ari dina judul lagu bet jadi robah kieu? Teuing Jon Bon Jovi anu ceuli léntaheun atawa pédah nulisna maké basa nggris lentong New Jersey . Nu sidik, dina éta CD téh ngajeblag tulisan anu unina, “Best cut: This ain’t a Love Song.”
Si Kabayan Maling Nangka
ti rini….pspsr
Hiji poé Si Kabayan jalan-jalan. Manggih tangkal nangka di kebon batur.
Nangkana geus aya nu asak. Si Kabayan kabitaeun. Atuh térékél wé naék kana
tangkal nangka. Nangka nu geus asak téa diala, terus dipurak dina luhur
tangkal. Keur kitu torojol nu bogana. Si Kabayan digebah.
?Hoyah, Si Kabayan maling nangka!?
?Henteu, da,? témbal Si Kabayan.
?Éta geutahna dina biwir, rapet??
?Henteu, da diminyakan,? témbal Si Kabayan deui.
Si Kabayan Ngala Nangka
Si Kabayan dititah ngala nangka ku mitohana. ?Nu kolot ngala nangka
téh, Kabayan!? Ceuk mitohana. Kencling Si Kabayan ka kebon, nyorén bedog
rék ngala nangka. Barang nepi ka kebon, Si Kabayan alak-ilik kana tangkal
nangka. Manggih nu geus kolot hiji tur gedé pisan. Tuluy waé diala. Barang
dipanggul kacida beuratna.
?Wah, moal kaduga yeuh mawana, ? pikir Si Kabayan téh. Tuluy wé nangka
téh ku Si Kabayan dipalidkeun ka walungan. Jung waé balik ti heula, da geus
kolot ieuh!? ceuk Si Kabayan téh nyarita ka nangka.
Barang tepi ka imah, Si Kabayan ditanya ku mitohana.
?Kabayan, meunang ngala nangka téh??
?Komo wé meunang mah, nya gedé nya kolot,? témbal Si Kabayan.
?Mana atuh ayeuna nangkana?? Mitohana nanya.
?Har, naha can datang kitu? Apan tadi téh dipalidkeun dititah balik ti
heula, ceuk Si Kabayan téh.
?Ari manéh, na mana bodo-bodo teuing. Moal enya nangka bisa balik
sorangan!? Mitoha Si Kabayan keuheuleun pisan.
?Wah nu bodo mah nangkana, kolot-kolot teu nyaho jalan balik,? ceuk Si
Kabayan bari ngaléos.


text:
Kahirupan Awal
Cut Nyak Dhien dibabarkeun di kulawarga bangsawan nu taat kana agama di Lamdinang, wilayah VI Mukim dina tahun 1848. Ramana nu namina Teuku Nanta Setia, mangrupi uleebalang VI Mukim, tur katurunan Machmoed Sati, nu ngumbara ti Sumatera Barat. Machmoed Sati kamungkinan dongkap ka Aceh dina abad ke 18 waktos kesultanan Aceh diparentah ku Sultan Jamalul Badrul Munir. kumargi eta, Ramana Cut Nyak Dhien ngagaduhan darah ti Minangkabau. Ibu Cut Nyak Dhien nyaeta putri uleebalang Lampagar.
Waktos alitna, Cut Nyak Dhien mangrupi gadis nu kakoncara kageulisanna.
Dina yuswa 12 tahun, anjeunna tos dinikahkeun ku sepuhna, nyaeta taun 1862 sareng Teuku Cek Ibrahim Lamnga, putra ti uleebalang Lamnga XIII. Aranjeunna ngaggaduhan hiji-hijina putera pameget.
Teuku Umar, salah sahiji tokoh nu melawan Belanda, ngalamar Cut Nyak Dhien. Kawitna Cut Nyak Dhien nolak, tapi kumargi Teuku Umar ngawidian pikeun ulubiung di medan perang, Cut Nyak Dhien satuju pikeun rimbitan sareng anjeunna dina tahun 1880 nu nyababkeun ngahudangkeun moral pasukan perlawanan Aceh. Aranjeunna dipaparin budak isteri nu dipasihan nami Cut Gambang.
Saatos rimbitan sareng Teuku Umar, anjeunna sareng Teuku Umar tempur ngalawan Belanda. Mung, Teuku Umar gugur waktos nyerang Meulaboh dina tanggal 11 Februari 1899, nu nyababkeun anjeunna berjuang nyalira di pedalaman Meulaboh sareng pasukan alit.
Cut Nyak Dien waktos eta tos sepuh tur ngaggaduhan panyakit encok sareng rabun, numawi pasukanna nu namina Pang Laot ngalaporkeun kaayaan anjeunna, alatan ngaraos iba. anjeunna akhirna ditangkep tur dicandak ka Banda Aceh. Ti dinya, anjeunna dirawat sareng panyawatna mulai damang. Kaayaan anjeunna ngahudangkeun sumanget perlawanan rakyat Aceh tur kalayan bubunian masih hubungan sareng pejuang Aceh nu teu acan katangkep, alatan hal eta, anjeunna dialihkeun ka Sumedang. Tjoet Nyak Dhien pupus dina tanggal 6 November 1908 kalayan dimakamkeun di Gunung Puyuh, Sumedang.
Cut Nyak Dhien (Lamdinang, Kerajaan Aceh, 1848 – Sumedang, Jawa Barat, 6 November 1908; dimakamkeun di Gunung Puyuh, Sumedang) nyaeta Pahlawan Nasional Indonesia ti Aceh nu berjuang ngalawan Walanda dina waktos Perang Aceh. Waktos wilayah VI Mukim diserang, anjeunna ngungsi, sementawis carogena Ibrahim Lamnga tempur ngalawan Belanda. Ibrahim Lamnga pupus di Gle Tarum tanggal 29 Juni 1878 nu nyababkeun Cut Nyak Dhien janten ambek tur sumpah bade ngahancurkeun Belanda.


text:
Kaligata
Kaligata atawa biduran nyaéta salah sahiji panyakit kulit anu teu keuna ka unggal jalma. Ngan ukur jalma-jalma nu tangtu nu bisa ngalaman ieu nyaéta anu dina jero getihna mawa bakat alérgi. Mungkin kolotna ogé aya nu sok ngalaman alérgi. Upama lain ti kolotna, mungkin aya bakat ti aki-ninina. Alérgi hartina teu tahan kana hiji hal. Éta hal téh bisa kadaharan, inuman, obat-obatan atawa alat kosmétika. Biasana réaksi alérgina mangrupa ararateul. Muncul béntol-béntol badag semu ngageblég dina kabéh awakna sababaraha menit atawa jam sabada ngadahar kadarahan nu matak alérgi, atawa ku hal séjénna. Hawa tiis, cahaya panon poé, atawa késang sorangan ogé bisa jadi matak kaligata. Pikeun jalma dina alérgi lian, kaligata mungkin muncul akibat kebul di imah.
Teu Bisa Cageur[édit | sunting sumber]
Panyakit alérgi ayana dina jero getih. Sipat getihna babarian kapangaruhan kana hiji zat. Awak kudu dilatih sangkan jadi tahan kana bahan-bahan anu saméméhna teu tahan jeung matak jadi alérgi ka manéhna. Sakumna jalma nu boga bakat alérgi boga jenis bahan-bahan nu teu sarua anu matak ngajadikeun manéhna alérgi. Éta bahan téh kudu disingkahkeun sangkan alérgina teu kambuh. Upama hiji waktu keuna kana bahan anu matak alérgi, éta alérgi téh bisa kambuh jeung teu diduga-duga.
Ubar Anti Alérgi[édit | sunting sumber]
Aya sababaraha jenis ubar anti alérgi anu gunana pikeun ngurangan alérgi anu geus muncul. Beuki gancang dipaké, beuki gancang ogé cageur deuina. Aya ubar anu diinum, ogé aya anu perlu disuntikkeun. Mun telat ditarékahan, alérgina bisa beuki parah jeung lila ka cageurna. Jeis alérgi anu beurat komo bisa nepika ngakibatkeun pati. Alérgi kaligata téh bisa rerep sorangan. Tapi gagaro anu kasar teuing bisa ngakibatkeun kulit ruksak. Mungkin bisa nepika lécét, jeung bisa inféksi nu matak kaligata mah perlu dibalur ku wedak salisil. Ubar anti alérgi teu matak nyageurkeun alérgi. Panyakitna baris kambuh deui mun beunang deui kana bahan anu pialérgieun.
Sumber Rujukan[édit | sunting sumber]
Dr.Hendrawan Nadesul. 1992. Pencegahan Penyakit di Daerah Pedesaan. Jakarta: Depdikbud.